Badok | “Lehen entzunaldian dena erakusten ez duen diskoa da”\nHiru urte eta erdiko ibilbidean Rafa Rueda (Mungia, 1972) BADOK atarian elkarrizketatzen dugun hirugarren aldia da. Rafael Berrioren Paradoja diskorako lana hartu genuen bere ibilbidearen errepasoa egiteko abiapuntu; Pi.L.T.-en kontzertu batzuetarako itzulerak eragin zuen bigarren solasaldia, eta Hiri kristalezkoa diskoaren berehalako argitalpenak ekarri du ostera pantaila honetara musikari bizkaitarra. Azaroaren 9an kaleratuko du Elkar diskoetxeak Ruedaren bosgarren diskoa. Sei urte igaro dira Enaren geometria plazaratu zuenetik, eta tarte horretan geldirik egon ez bada ere —Berrioren diskoan parte hartzeaz gain, Gabrielen lekua eta Jainko txiki eta jostalari hura ikuskizunetan lan egin du, baita Lou Topet taldearekin eta Mikel Urdangarinekin diskoak grabatu ere—, luzea egin zaio itxaronaldia. “Denbora aurrera joan ahala gero eta gogotsuago zaude disko berri bat egiteko, baina bestetik, ez dakizu helburua gerturatzen edo aldentzen ari den. Iristen da une bat zeinean hurrengo diskoa gertuago egotetik urrunago egotera pasatzen den, eta horrek antsietatea sortzen du”. Diskoaren aurrerapen kantua, “Nahikari”, entzun daiteke hemen.\nRafa Rueda kantaria, gitarrista eta abesti egilea. (Galder Izagirre)\nHiriaren inguruko disko kontzeptual bat dakar Rafa Ruedak. Hirian bizi diren hamar lagunen istorioak jaso ditu —Harkaitz Cano, Unai Iturriaga, Leire Bilbao, Miren Amuriza edota Gotzon Barandiaranek sortu dizkiote hitzak, besteak beste—, eta haien izenekin bataiatu ditu hamar kantuak. Musikaren aldetik, bi berrikuntza nagusi ditu: bere pop-rock ildoari post-punk erritmoak eta giroak gehitu dizkio Ruedak, eta sonoritatean, Jon Agirrezabalaga (WAS taldeko kidea) ekoizlearen laguntzaz, teklatuek hartu dute gitarrak aurreko diskoetan zuen protagonismoa. “Oso harro nago egindako diskoaz. Entzunaldiak behar dituen diskoa da; ez dakit horrek nire alde edo kontra jokatzen duen, gizartearen joera ikusita, baina horretara jo nahi izan dut. Nire aurreko diskoak lehen entzunaldian dena edo gehiena erakusten zuten diskoak izan dira, eta nahi nuen apurtu horrekin. Ez nuen dena lehen entzunaldian erakutsi nahi”.\nDonostiako Viktoria Eugenia antzokiko Club aretoan egingo du lehen zuzeneko aurkezpena, azaroaren 24an, diskoan parte hartu duten musikariekin: Jaime Nieto (baxua), Txus Aranburu (teklatuak) eta Ander Zulaika (bateria eta perkusioa). Ez da hori izango ordea, emanaldi guztietan ariko den formazioa. Bakarka, bikotean edota hirukotean aritzeko asmoa ere badu Ruedak. “Nire asmoa da ahalik eta leku gehienetara heltzea, eta lekuaren edo baldintza ekonomikoen arabera formatu bat edo beste eramango dut”. Errealista eta zintzoa da musikaria eszenan duen lekuaz hitz egiterakoan: “Jendeak ezagutzen du nire izena, han eta hemen ibili naizelako, baina nire musika proposamena ez, eta kontziente naiz horretaz. PiL.T.-ekin asteburu honetan mila pertsona sartu ditugu Ezpeletan, eta nire proiektuarekin agian hogei lagun erakarriko ditut. Proiektu berri bat defenditu behar dut eta ia zerotik hastea bezala da. Hainbat jendek beharbada nire lana entzungo duen lehen aldia izango da. Baina rocka maite dut, eta prest nago aurre egiteko, gogotsu gainera”.\nDuela bi urte Gorka Erostarberi emandako elkarrizketan iragarri zenuen Aritz Aranburu Split 77 taldeko kidearekin lanean ari zinela. Elektronikatik abiaturik, kantuetan beste atmosfera batzuk lantzeko gogoa zenuen. Aranburuk ez du parte hartu disko berrian, baina zuk esandakoagatik, harekin egindako lanaren arrastoak sumatu daitezke. Izan al du eraginik?\nBai, Aritzek eta biok proiektu bat daukagu, pixka bat alboratu egin dugu momentuz, baina hemendik gutxira berreskuratzea. Lan egiteko moduan eta kantuetan badaude Aritzekin izandako esperientzia horren ondorioak nolabait. Aritzekin izandako feedback-ak eragina izan du kantu berriak sortzerakoan. Saiatu naiz nire aurreko lanetan erabilitako moldeen mugak gainditzen eta horren baldintzatuta ez egoten. Intuizioari bidea zabaldu diot, eta sortze prozesuan ez naiz oso arrazionala izan. Pauso hori batez ere Aritzekin egindako lanari esker etorri da.\nHortaz, diskoan ez daude Aranbururekin landutako kantuak.\nBaten bat bai. Jon Agirrezabalaga tartean sartzerakoan, berbideratu egin nuen diskoaren ildo estetikoa, baina intuizioari askatasun handiagoa ematea izan da intentzioa beti. Orain arte mugitu naizen pop ildo horretan beharbada kantuen estrukturak eta harmoniak aurrez igartzeko modukoak edo hertsiagoak ziren. Saiatu naiz kantuei buelta larregi eman gabe joaten uzten, eta horrek eraman nau beste modu batean lan eginda helduko ez nintzen leku batzuetara.\nLehen aldiz ekoizle artistiko batekin egin duzu lan. Zuk baduzu esperientzia zeregin horretan, badakizu zer den sortzaileari kanpoko begiradaz laguntzea. Zergatik aukeratu zenuen Jon Agirrezabala eta nola izan da elkarlana?\nAspalditik nenbilen sparring baten bila, kontzeptualki eta musikalki. Jaime Nietok proposatu zidan Jonekin saiatzea. Gustatu zaitzaidan asko Garirekin egindako lana [Estutu diskoan]. Kantuak erakutsi nizkion, sekulako feeling ona eman zidan hasieratik, eta oso gustura nago. Uste dut artistikoki aspaldian hartu dudan erabakirik onena izan dela beste pertsona batengan delegatzea sortzeak dituen hainbat erabaki. Nik egindakoari beste entitate bat eman dio, eragin handia izan du nire kantaeran, eta nahiz eta kantuen egiturak agian ez dituen hainbeste ukitu, txikiak eman dezaketen detaileekin zenbait kantu irauli ditu. Erabat delegatu dut alde horretatik. Badakit zer den konfiantza izatea produktore batengan eta zer garrantzitsua den. Ziur zaudenean pertsona batek lagun zaitzakeela, hoberena da benetako konfiantza izatea pertsona horrengan. Diskoa osotasunean ikusteko oso garrantzitsua izan da Jonen begirada. Eta psikologikoki ere oso pertsona interesgarria da, musikaria bideratzen dakiena. Kokatzen zaitu, eta horretan asko lagundu dit.\nTeklatuen erabilera eta oinarri erritmikoaren pisua dira diskoko berrikuntza nabarmenenak. 80ko hamarkadako post-punk estilora gerturatu zara zenbait kantutan. Ekoizlearekin lan egiten hasi aurretik argi zenuen kantuen ildo estetikoa?\nBai, nahiko zehaztua neukan maketetan, baina Jonek zehazten lagundu dit. Nik beti izan dut kantuak moldaketekin larregi janzteko joera. Nire proposamenetatik abiatuta Jonek galbahea egin du, erabaki du zerk funtzionatzen duen eta zerk ez. Saiatu naiz orain arte erabilitako patroietatik ateratzen, eta nahi gabe bide horretara eraman nau teklatuekin jolasteak eta konposatzeak… Hasieratik sonoritateak eramaten ninduen 80ko hamarkadara. Inkontzientean sasoi hartako musika oso barneratua daukadala uste dut. Musika entzuten hamarkada horretan hasi nintzen, Mungiako taberna batean musika jartzen nuen, eta diskoan agertzen diren hainbat gauza sasoi hartan jartzen nuen musikan ere bazeudela konturatu naiz gerora. Entzule moduan oso urte intentsoak izan ziren haiek, eta background hori azaleratu da orain. Hiruzpalau kantu egin ondoren konturatu nintzen sonoritate horretara gerturatzen zirela, eta nire kantuak egiteko modua hamarkada horretakoa ez bada ere, fusio horretatik zerbait interesgarria atera zitekeela iruditu zitzaidan.\n“Teklatuekin konposatzeak 80ko hamarkadako sonoritatera eraman ninduen. Inkontzientean sasoi hartako musika oso barneratua daukadala uste dut”\nGitarra askoz ezkutuago dago, bigarren mailako rola betetzen du.\nNire tresna da gitarra eta musikalki leku ezberdin batera joan nahi banuen, banekien murriztu egin beharko nuela haren presentzia. Oso jotzeko modu pertsonala daukat eta oso erraza da gitarrari lekua utzita nire esparru estetikoa gehiago mugatzea. Kontzientea nintzen nire gitarrari hegoak moztu behar nizkiola, eta ez da erraza izan. Nik zerbait sortzen dudanean segituan ikusten ditut moldaketak, eta umiltasun ariketa handia izan da hori moztea eta gordintasun batean mantentzea kantua, beste instrumentu bati ere lekua uzteko. Diskoan teklatuek asko markatzen dute, eta hori da gitarrari ez diodalako eman beste disko batzuetan eman diodan lekua.\nTeklatuekin batera, perkusioak ere garrantzi handia hartu du diskoan. Lan horretarako Lou Topet taldeko Ander Zulaika aukeratu duzu.\nKantu askotan bi bateria daude grabatuta. Elkar estudioan grabatu behar genuenez areto handiari etekina atera nahi nion; oso garrantzitsua izan da bateria soinu orokorrean. Bestetik, erritmikoki ere orain arte egin ez dudan gauza bat da, eta hor ere jolastea zen helburua. Ander oso bateria jotzaile fina da eta horretarako joko handia ematen du. Kantu berean erritmo ezberdinak probatu ditu, erritmo baten gainean beste bat gehitu… Musikari gaztea da Ander, belarriak oso zabalik ditu, ez du inolako aurreiritzirik, eta berehala egiten du jauzi… Hori oso positiboa da, batez ere nahi duzunean jolastu eta ikusi noraino irits daitezkeen gauzak. Aurreko diskoetan kantuak oso itxita eramaten nituen estudiora, horrekin tematzen nintzen. Gero, estudioan nik egindako zerbait ez banuen entzuten, ez nintzen eroso sentitzen; orain burua zabalik eta prestatuta eraman dut aurreikusita ez zeuden gauzak onartzeko.\nLehen esan duzu zure kantaeran eragina izan duela Jon Agirrezabalagak. Erosoago sumatzen zaizu, goi erregistroak baztertu dituzu. Kantuen tenpoak ere lagundu dizu horretan.\nKantuak tonalitate diferenteetan sortu nituen, nire ahotsaren ezaugarrietara ondoen egokitzen zena aurkitzeko. Orokorrean jo dugu kantuen tonuak jaistera, tonu bat, tonu eta erdi, bi tonu… Jonek behin eta berriz esaten zidan erlaxatuago abestu behar nuela. PiL.T.etik kanpo abesten hasi nintzenetik ahotsaren erabilera izan da beti nire gainditu gabeko ikasgaia. Batzuek jaiotzetik dute ahotsarekin adiskidetasun harremana eta beste batzuek lanaren bidez lortzen dute. Hori da nire kasua. Prozesu batean ibili naiz nire ahotsaren benetazko lekua aurkitu nahian; uste dut gauza interesgarriak egin ditudala aurreko lanetan, baina beharbada ez ditut borobildu ahotsarengatik, ez dudalako lortu ahotsarekin adiskidetzea. Badira pare bat urte nire ahotsarekiko harremana askoz erosoagoa zaidala, nire kantaeran askoz konfiantza handiagoa dudala, eta uste dut diskoan islatu dela. Jonen eraginez tonuak jaistea izan da joera, eta nire kantaerari ondo etorri zaio.\n“Badira pare bat urte nire ahotsarekiko harremana askoz erosoagoa zaidala, nire kantaeran askoz konfiantza handiagoa dudala, eta uste dut diskoan islatu dela”\nHiria da diskoaren ardatz kontzeptuala. Hiriaren marmarrak —trafiko hotsa, jendearen ahotsak…— betetzen ditu kantuen arteko tarteak, soinu-estetikak giro urbanoa iradokitzen du, eta hitzak hiriko istorioak dira.\nBanuen disko kontzeptual bat egiteko gogoa. Gaur egun musika kontsumitzeko joera kontrakoa da, disko kontzeptualak hasieratik bukaerara entzuteko dira, giro batean sartuta eta hari bati jarraituta. Kontzeptua testuen aldetik etorri behar zela uste nuen. Ideia baten bila nenbilen, eta hiruzpalau kantu eginda nituenean lagun batek esan zidan hiria zetorkiola burura. Pentsatu nuen izan zitekeela diskoaren kontzeptua bideratzeko aitzakia. Erabaki nuen kantuen izenburuak pertsonen izenak izatea, eta idazleengana jo nuen hirian bizi diren pertsonen inguruko istorioak idazteko.\nKantuen izenburuak pertsonen izenak izatea, hiria gizakiok osatzen dugula aldarrikatzeko modu bat da? Izan ere, hiriaren deshumanizazioa da nolabait testuetan gailentzen den ikuspegietako bat: bakardadea, elkartasun eza, bazterkeria… Hiriaren alde hedonista ez da azaltzen.\nBai, bazen hori arrazoietako bat. Hemendik oso gutxira munduko populazioaren %95etik gora hirietan bilduko da, baina hirian sekulako paradoxak ematen dira. Hirietara jendeak jotzen du taldearen babes bila, baina bakardaderik krudelena hirietan ematen da. Hiriak ekar ditzakeen kontraesan horiek interesatzen zitzaizkidan, pertsonen alderik ilunenak eta argienak azaleratzeko gaitasuna duten guneak dira hiriak. Zer bilatzen dugu hirietan? Zergatik biltzen gara hirietan? Hiriak anonimotasunerako guneak dira, baina eraikin berean beste 100 pertsonarekin bizi gara, eta askotan ez dugu ezagutzen parean bizi den laguna. Jendea gertu dago eta aldi berean distantzia handia dago. Oso leku deshumanoa iruditzen zait, baina ez nuen hiriaren irudi ilunegia eman nahi diskoan.\n“Sortze prozesuan ez naiz oso arrazionala izan”. (Galder Izagirre)\nKantuak banaka komentatuko ditugu. “Angel” izenekoak zabaltzen du diskoa. Ez du hausten zure iraganarekin, baina ñabardura berriak agertzen ditu soinuan. Zubi lana egiten du aurreko diskoekin.\nKanturik zaharrena da. Ez du kasualitatez diskoa zabaltzen. Harkaitz Canok idatzitako letraren hasierak horrela dio: “Kristalezko hiri bat eskaini didate…”. Diskoa zabaltzeko oso aproposa iruditzen zitzaidan esaldia eta izenburua hortik hartu dut. Orain arte landu ez dudan estruktura bat du: ez dago lelo argirik, crescendo bat da… Estetikoki gerturatu daiteke aurreko lanetako giroetara.\n“Jon” izenekoa pop kantu petoa da, lelo itsaskorra du, baina sintetizadoreak agertzen dira eta oinarri erritmiko sendoak gidatzen du abestia. Lehen aldiz emakumezko ahotsak sartu dituzu zure disko batean.\nAhots moldaketa ezberdinak eginda nituen abesti honetarako baina ez nuen aurreikusita beste pertsona batek egitea koruak. Jonek proposatu zidan eta sekulako mesedea egiten dit, haizea hartzen du kantuak. Jonek berak eman zidan Aitziber Omagobeaskoaren izena. Kantuak ezagutu gabe oso erraz enpastatzen zuen eta uste dut kantuek asko irabazi dutela bere ekarpenarekin. Abesti honen letra ere Canorena da.\n“Nahikari” da diskoan jorratutako ildo berriaren erakusgarri garbia. Oso abesti erritmikoa da, errobot batenak diruditen koruak eta sintetizadoreak ditu.\nEstetikoki hau da orain artekotik gehien aldentzen den abestia. Nire maketa teklatuekin eginda zegoen, gitarrarik ez zegoen, eta baxuaren moldaketak garrantzia handia du, beste modu batera dago sortua. Diskoa entzun duen jendearen artean gehien harritu duen abestia da.\n“Roy Batty” bi zatitan banaturiko kantua da. Motel hasten da, perkusioak eta gitarrak baino ez diote laguntzen ahotsari. Bukaeran sintetizadoreek kutsu futurista ematen diote, bat egiten duena izenburuan Blade Runner filmari egindako keinuarekin.\nMaketa pasa nion Unai Iturriagari, eta heriotzari buruzko zerbait idazteko proposatu nion. Teklatu horiekin burura zetorkion bakarra Blade Runner zela erantzun zidan. Hortik atera zitzaion. Kantu honen estruktura lokalean borobildu genuen musikariekin, argi nuen azken zati horretan eztanda bat izan behar zuela baina ez zegoen guztiz sortua. Testuaren aldetik, oso polita iruditzen zait, metafora indartsuak ditu, Unaik gaitasun handia du horretarako.\n“Little Cowboy” post-punk kantua da, dantzarako atmosfera eta leloa ditu… Chromatics eta Drive filma ekarri dizkit gogora.\nHau ere teklatuekin sortzen hasi nintzen, eta horrek eragina izan du kantu askoren egituran. Maketan Joni gehien gustatu zitzaion kantua izan zen. Gitarrak ez du leku handirik, melodia agertzen den puntu horretan izan ezik. Oso gustura gelditu naiz abesti honekin.\n“Eleonora”-k itxura klasikoagoa du, balada bat da, baina in crescendo doa, eta leloen arteko zubi instrumentala oso ederra da. Zahartzaroa eta bakardadeari buruzko kantua da.\nHitzak Miren Amurizarenak dira. Kanta hau ez nuen maketatu eta oso biluzi pasa nion, ahotsa eta gitarrarekin. Hasieratik emakume zahar baten irudia zetorkion burura. Oso gutxi landu den gai bat da gure kantutegian, pertsona zaharren bizimodua. Kasu honetan, emakume adinduen bizitzari buruzko kantua da, baina oso ikuspegi polita du. Estruktura aldetik klasikoa da, baina nire iritziz, osotasunean, oso lortua dago kantua.\n“Maryana” lotzen da “Little Cowboy” abestiarekin. Sintetizadoreek “zikindutako” post-punk doinuak dakartza. Diskoko hitz gordinenetakoak ditu abesti honek: “hiri garbia arrotzegia da / agurrez gabetua / hiri lerden hau uherra / agurrez besamotza / hiri zuria kraka da merke / haragia itzal dugunontzat”.\nTestua Gotzon Barandiaranena da. Bere lekua aurkitzen ez duen pertsona baten istorioa da. Etorkina, emakumezkoa… baztertua izateko txartel guztiak dituen pertsona bat. Nahiko kantu melodikoa da, baina estruktura Jonek lagundu zidan borobiltzen. Gitarratik abiatutako abestia da, baina teklatuek eta baxuak garrantzia dute kantuaren sonoritate berezi hori sortzerakoan. Baxuaren moldaketek gogora ekartzen dute “Nahikari” abestia. Ziurrenik bata bestearen segidan konposatutako kantuak dira.\n“Ainara” zure kantagintzan erabat identifikagarria den abestia da.\nNahiko kantu zaharra da, eta hasiera batean beste bide batetik egin nituen moldaketak. Diskoa grabatu baino hilabete batzuk lehenago, zalantzan nengoen sartu edo ez; jolasten hasi ginen, eta iruditu zitzaigun bazuela entitatea diskoan sartzeko.\n“Oroitz” diskoaren ildotik ateratzen den abestia da, hala kontzeptuaren aldetik —36ko gerran desagertuei buruzkoa da— nola kantuaren egitura aldetik.\nDiskorako sortu ez dudan kantu bakarra da. Memoria historikoari buruz Lemoako udalak sortutako ekimen baterako konposatu nuen Arkaitz Estiballesekin. “Amamaren begietan” izenburua zuen. Testua oso indartsua da, nik familian bizi izan dut horrelako istorio bat, eta pena ematen zidan diskoan ezin sartzea beste testuinguru batean sortua zelako. Baina gero pentsatu nuen: hau ere bada hiriaren parte. Hirian bizi den gazte batek idatzia da abestia, eta hirian ere tartea egin dakioke iraganari. Bertsoak dira, melodiak ez du aldaketarik, baina testua oso indartsua da, eta pertsonalki bereziki hunkitu ninduen. Musikalki biluzia da, testuak indar handiagoa har dezan.\n“Irina”-k ixten du diskoa. Zureak dira azken hitzak: “Pausatzen ez den hautsa / bihotz karratuak / puzzle baten ale galduak / itzalik bako arbolak / bakardade aldrak / zebrabideak elurretan / Zorion saltzaileak / malur erosleak”\nOutro bat da. Sortu nuen azken kantua da, diskoa ixteko. Testua aurreko kantuekin lotuta dago, iluna da, atzerritar batek bere gelatik zer ikusten duen kontatzen du. Penarekin geratu naiz hiriaren alde ludikoa gehiago agertu ez izanarekin diskoan, baina horrela atera da.\nMikel Gorosabelen lehen diskoa, urtea amaitu aurretik\nDisko kritika: ‘Hiri kristalezkoa’ (Rafa Rueda)\nETIKETAK:Ander ZulaikaAritz AranburuElkarGotzon BarandiaranHarkaitz CanoJaime NietoJon AgirrezabalagaLeire BilbaoMiren AmurizaRafa RuedaTxus AranburuUnai Iturriaga


Garikoitz Goikoetxea | Activity Streams | Berriketan\nKalitatea hobetzeko legea da Wertena, izenez. Galdetu diote non dauden, ba, bikaintasunerako neurriak. “Zaila da horiek legean sartzea”, erantzun du. View\nActivityProfileSites 0Following 7Followers 16Events (0)Groups 11AlbumMedia 0\nViewing item 1 to 20 (of 9.656 items)\nTolosaldeko eta Leitzaldeko Hitza wrote a new post, Mundumob ekitaldia egin dute Anoetan, on the site Tolosaldeko eta Leitzaldeko Hitza 9 hours, 42 minutes ago Ikusi\nMundumob egitasmoa herriz herri bere ibilbidea egiten ari da Tolosaldean. Azkenetako bat Anoetan egin dute.\nTolosaldeko eta Leitzaldeko Hitza wrote a new post, «Dantzari izateko ikasi daiteke, baina ez bazara jaiotzen zaila da», on the site Tolosaldeko eta Leitzaldeko Hitza 10 hours, 45 minutes ago Ikusi\nBIHARKO HITZAN: HEMEN AURRERAPENA\nAimar Odriozola Dantzaria\nAimar Odriozola ibartarra dantzan ikusten duen edonork nabaritzen du berehala 13 urteko mutiko honek zerbait berezia baduela. Dantza gustatzen Tolosaldeko eta Leitzaldeko Hitza wrote a new post, Alurr-en lan berriak harrera beroa izan du, on the site Tolosaldeko eta Leitzaldeko Hitza 10 hours, 50 minutes ago Ikusi\nPasa den larunbatean estreinatu zuen Ibarrako Alurr dantza taldeak Uztartuz ikuskizun berria. Iñaki Agirre irakaslearen 13-14 urte duten dantzari gazteak dira oinarri tradizionaletik abiatuz izaera berritzailera Tolosaldeko eta Leitzaldeko Hitza wrote a new post, Victor Taibo: “Madrilen, PPk osasun publikoaren borroka galdu du iritzi publikoan”, on the site Tolosaldeko eta Leitzaldeko Hitza 13 hours, 5 minutes ago Ikusi\nMaiatzaren 30eko greba orokorraren harira, Euskal Herria Sozialistak eta Engels Ateneoak Aste Iraultzailea antolatu dute Tolosan. Gaur, 19:30ean, Urtzi Reguerok hitzaldia eskainiko du Gazteria eta iraultza gaiaren Tolosaldeko eta Leitzaldeko Hitza wrote a new post, Bioaniztasunetik: Konpostajearen arazoak, on the site Tolosaldeko eta Leitzaldeko Hitza 14 hours, 19 minutes ago Ikusi\nJon Ander Galarraga · Biologoa\nKonpostajeko teknikaria izatearen abantaila nagusia, konpostagailuak muntatu, bisitatu eta ikastaroak egiteaz gain, jendeari laguntzeko aukera izatea da.\nKonpostajeak normalean ez Tolosaldeko eta Leitzaldeko Hitza wrote a new post, Txistulari Bandaren urteurreneko diskoaren aurkezpena, on the site Tolosaldeko eta Leitzaldeko Hitza 14 hours, 45 minutes ago Ikusi\nTolosako Udal Txistulari Bandaren kontzertua izango da gaur, Topic zentroan, 20:30etik aurrera. Ahora Astearen barruan kokatzen den emanaldia berezia izango da, bertan bandaren 40. urteurrena dela-eta egin duten Tolosaldeko eta Leitzaldeko Hitza wrote a new post, Txistulari Bandaren urteurreneko diskoaren aurkezpena egingo dute, on the site Tolosaldeko eta Leitzaldeko Hitza 16 hours, 14 minutes ago Ikusi\nTolosako Udal Txistulari Bandaren kontzertua izango da gaur, Topic zentroan, 20:30etik aurrera. Ahora! Astearen barruan kokatzen den emanaldia berezia izango da, bertan bandaren 40. urteurrena dela-eta egin duten Tolosaldeko eta Leitzaldeko Hitza wrote a new post, “Jaialdi errepikaezina” izango da Bonberenea Txarangak eta bere lagunek emango dutena, on the site Tolosaldeko eta Leitzaldeko Hitza 17 hours, 2 minutes ago Ikusi\nKilometroak 2013k Ahora! Astea antolatu du eta horren barruan ostiralean, hilak 24, Bonberenea Txarangaren eta bere hainbat lagunen kontzertua izango da. Tolosako Laskorain Amaia Ventas wrote a new post, Abian da Zumaian Ardantzabideko konpostagunea, on the site Urola Kostako Hitza 19 hours, 5 minutes ago Ikusi\nDagoeneko abian dago Ardantzabide auzoko konpostagunea. Larunbat goizean jarri zuten martxan, auzotarrekin egindako bilera informatibo batekin. Gunea modu egokian erabiltzeko ikastaroa egina zuten bizilagunek Tolosaldeko eta Leitzaldeko Hitza wrote a new post, Tolosa Kantarik kantu bazkaria antolatu du 5. urteurrena ospatzeko, on the site Tolosaldeko eta Leitzaldeko Hitza 1 day, 9 hours ago Ikusi\nEkaineko azken larunbatean bost urte egingo ditu Tolosa Kantarik. Hori dela eta, ekainaren 29an kantu bazkaria antolatu dute Tolosako San Jose ikastetxearen instalazioetan, 14:30ean. Bazkaria norberak eraman behar Tolosaldeko eta Leitzaldeko Hitza wrote a new post, Izaskungo jaietan jendetza bildu da dantzarien emanaldian, on the site Tolosaldeko eta Leitzaldeko Hitza 1 day, 9 hours ago Ikusi\nJende ugari bildu da arratsaldean Ibarrako Izaskun auzora, jai giroaz gozatzera. Goizean bertso saioan jende asko bildu bada, arratsaldean, jendetza bildu da urtero moduan Alurr dantza taldeko dantzarien Tolosaldeko eta Leitzaldeko Hitza wrote a new post, ‘Autoezagutza eta txakrak’ ikastaroaren aurkezpena Larramendiko auzo elkartean, on the site Tolosaldeko eta Leitzaldeko Hitza 1 day, 9 hours ago Ikusi\nMaria Santos Agote naturopata eta kiromasajistak Autoezagutza eta txakrak ikastaroa emango du Tolosako Larramendi Auzo Elkarteko lokalean. Ikastaroaren aurkezpena egingo du, bihar, hilaren 21ean, 19:00etatik Tolosaldeko eta Leitzaldeko Hitza wrote a new post, Balantze “oso ona” egin dute Berrobiko II. Udaberriko Azokaren antolatzaileek, on the site Tolosaldeko eta Leitzaldeko Hitza 1 day, 10 hours ago Ikusi\nBerrobiko II. Udaberriko Azokaren antolatzaileek “oso balantze ona” egin dute. Atzo egin zuten azoka, eta eguraldi txarrarengatik frontoian jarri behar izan zituzten postuak plazan jarri beharrean. Herriko, Tolosaldeko eta Leitzaldeko Hitza wrote a new post, Amarotz Mendi Elkarteak prest du XI. Araxesko Mendi Itzulia, on the site Tolosaldeko eta Leitzaldeko Hitza 1 day, 10 hours ago Ikusi\nAmarozko Mendi Elkartea lanean ari da azken zertzeladak ematen XI. Araxeseko Mendi Itzuliari; izan ere, datorren igandean izango da, hilak 26, eta Amarotz auzotik abiatuko da. Jakina Tolosaldeko eta Leitzaldeko Hitza wrote a new post, Denbora Bankuari buruzko informazioa zabaldu dute Alkizako Truke Egunean, on the site Tolosaldeko eta Leitzaldeko Hitza 1 day, 11 hours ago Ikusi\nAiztondoko Denbora Bankuak Truke Eguna antolatu du aurten Alkizan. Denbora Bankuari buruz informazioa zabaltzeko baliatu dute, antolatzaileek azaldu dutenez: “Gero eta jende gehiagok du interesa denbora bankuan, Tolosaldeko eta Leitzaldeko Hitza wrote a new post, Saralegik ez du lortu Urrezko Aizkolarien finalerako sailkatzea, on the site Tolosaldeko eta Leitzaldeko Hitza 1 day, 12 hours ago Ikusi\nRuben Saralegi leitzarrak ez du finalerako sailkatzea Urrezko Aizkolarien Txapelketan. 23 urte azpiko mailan lehiatu da Saralegi, eta Leitzan jokatu du finalerdia Ander Erasunen aurka. Saralegik 18’40” behar izan Tolosaldeko eta Leitzaldeko Hitza wrote a new post, Mundumob egitasmoren hurrengo entsegua hilaren 24ean egingo dute Tolosan, on the site Tolosaldeko eta Leitzaldeko Hitza 1 day, 14 hours ago Ikusi\nMundumob egitasmoa egiten ari dira herriz herri, eta Tolosan prestaketetan sartu dira. Hurrengo entsegua hilaren 24ean egingo dute, 19:00etan, Plaza Berrian. Ekitaldia hilaren 31n Tolosaldeko eta Leitzaldeko Hitza wrote a new post, Josetxo Urrutia Urrezko Harri-jasotzaile txapelketatik at geratu da, on the site Tolosaldeko eta Leitzaldeko Hitza 1 day, 15 hours ago Ikusi\nUrrezko Harri-jasotzaileen Txapelketako kanporaketa jokatu zuten atzo Leitzako Amazabal pilotalekuan. Josetxo Urrutia leitzarrak ez du lortu aurrera egiteko sailkatzea. Ostolazak 58 jasoaldirekin eta Eizmendik Tolosaldeko eta Leitzaldeko Hitza wrote a new post, Ibarrak irabazi du hirugarren mailako txapelketa, on the site Tolosaldeko eta Leitzaldeko Hitza 1 day, 16 hours ago Ikusi\nAzken partidan bada ere, areto futboleko Ibarra taldeak irabazi du hirugarren mailako txapelketa. Bere partida erraz menderatu du, eta 7-3 irabazi dio San Jorge Santurtziri Belabieta kiroldegian. Txapelketa Tolosaldeko eta Leitzaldeko Hitza wrote a new post, Plaza ekimenarekin bat egin dute Tolosaldeko hainbat iheslarik, on the site Tolosaldeko eta Leitzaldeko Hitza 1 day, 16 hours ago Ikusi\nHerrira mugimenduak deituta, ehunka pertsona elkartu dira Tolosaldeko hainbat herritan Plazak Bete ekimenean, euskal presoen eta iheslarien eskubideen alde. Tolosaldeko hainbat iheslarik ekimenarekin bat egin dute.\nLoad More Azken erabiltzaileak\nactive 6 hours, 55 minutes ago\tItaliako Giroa\nactive 11 hours, 21 minutes ago\tKirola eta euskara\nactive 16 hours, 26 minutes ago\tArtea, literatura, kultura generalean…\nactive 2 days, 6 hours ago\tEreiaro Euskara Kanala\nactive 5 days, 6 hours ago\tBugattiko bihurgunea\nactive 5 days, 17 hours ago\tMusikajaleak\nactive 1 week, 3 days ago\tHezkuntza\nactive 1 week, 5 days ago\tBerriak10\nactive 2 weeks, 2 days ago\tESAITen mendi martxa\nactive 2 weeks, 2 days ago\tAndroid-erako aplikazioa\tAplikazioa deskargatu\nBerria.info BerriaTBDonostiako Aske Gunea 2013/04/16 […]Hareaz kontatutako istorioak 2013/04/16Gutxi zabaldu den teknika alternatiboa da hareazko animazioa. Argi-ilunekin jolastuz irudiak sortzean datza, eta zuzeneko emanaldiak edo filmak egin daitezke. Oraingoz ez ditu erakarri Euskal Herriko artista asko. […]Marokoko kontsulatutik zintzilikatu dira bi pertsona Bilbon 2013/04/16Sahararen aldeko elkarretaratzea egin dute 30 bat pertsonak Moyua plazan Askapenak deituta, preso politikoen egunean. Sahararrek jasaten dituzten eskubide urraketak salatu, eta presoak berehala askatzeko eskatu dute. […]Twitter/Facebook-ekin lotura\t1. Nire kontua > Ezarpenak Twitter/Facebook konfiguratu


Gorka Etxeberria: «Gazte onak datoz, baina goiz da Australiak txapelketa ona egiteko» | Kirola | Berria\nErrusiako Munduko Kopa: C multzoa. Gorka Etxeberria. Entrenatzailea\n«Gazte onak datoz, baina goiz da Australiak txapelketa ona egiteko»\nEtxeberriak hainbat hilabete egin ditu Sydney Olimpic taldean, Australiako Bigarren Mailan, eta ikusi du selekzioa indartzeko hango futbola indartu behar dela.\nUrrun dagoelako izango du ziurrenik Australiako selekzioak xarma berezia, eta bereak ez dituen zaleak erakartzen ditu horri esker. Laugarren aldiz ariko da Munduko Kopan, eta Gorka Etxeberriak (Donostia, 1972) ez dio aukera handirik ikusten txapelketa handia egiteko. «Multzoen fasea gainditzeko moduan» ikusten du Australiako Sydney Olympic Bigarren Mailako taldea hilabete batzuetan zuzendu duen entrenatzaileak. Bestelakoan, eraldatzeko premia sumatu dio hango futbolari.\nZein da Australiako futbolaren egoera orain?\nOso egoera zailean dago. Gogo handia dute gauzak hobetzeko, eta selekzioarekin ari dira lortzen, laugarren aldiz segidan jokatzera baitoa Munduko Kopa, baina jokalari gehienek herrialdetik kanpo jokatzen dute. Horregatik, hango helburu handiena da nola indartu hango futbola. FIFArekin, mokoka ez, baina eztabaidan dabil Australiako liga, nazioarteko erakundeak behartu egiten baitu Lehen Mailako liga irekia izatea, eta ez itxia, orain den bezala. Ez dago igoerarik eta jaitsierarik. FIFAk behartu nahi du Bigarren Maila erabat profesionala izatera, eta ez afizionatu mailakoa, orain den bezala. Hamar talde dira A League horretan, Lehen Mailan, eta handitzeko eskaria ere jaso du. Hamaseira igoko da hiru urteren buruan. Kontua da botere gerrak direla tarteko federazioak ez dituela onartu FIFAren eskariak, baina urtebeteko epea eman dio nazioarteko erakundeak liga eraldatzeko. Ez badu egiten hori Australiako Federazioak, FIFAk neurriak hartuko ditu.\nLiga indartu eta aldatu ezean, nekez izango dute eragina selekzioan Australian bertan ari diren jokalariek, ezta?\nHori da kontua. Ligaren bitartez, ezingo da indartu selekzioa. Duela urte batzuk bazen jokalari interesgarririk, baina orain ez. Begira zer gertatu zaion Tim Cahill aurrelariari. A Leaguen aritu da jokatzen, baina Munduko Kopa honetara joateko ikusi zuen hango mailarekin ez zuela lortuko, eta Ingalaterrako talde batera joan da sasoia amaitzera, Bigarren Mailako Millwallera, Munduko Koparako behar besteko maila eskuratzeko asmoz. Eta, halare, agian, txapelketatik kanpo geratuko da.\nHain maila kaskarra du Australiako ligak?\nLehen Maila oso urrun dago munduko ligarik onenetik, eta Bigarrena zer esanik ez. Esango nuke Lehen Maila hemengo Bigarren B mailaren antzekoa dela.\nZein gabezia ditu Australiako jokalariak?\nFisikoan eta teknikoan ona da, baina arlo taktikoan ez. Futbola ulertzea eta usaintzea falta zaio, denera gaizki eta berandu iristen baita. Hango futbola oso dinamikoa da, baina ez jokalariak dinamikoak direlako, taldeak oso irekita eta oso luze egoten direlako zelaian. Baloia joan eta etorri ibiltzen da.\nSelekzioak badu, ordea, ordena bat, ezta?\nBadu, Europan jokatzen baitute ia denek, eta jokatzeko beste modu batzuk ezagutu dituzte haien ibilbideetan zehar.\nHorrekin bakarrik ezin, baina, Munduko Kopa handi bat egin.\nArazorik handiena da denak Australiatik kanpo ari direla, eta dena jostea eta denak elkartzea oso zail egiten zaie behar bezala entrenatzeko.\nGabezia hori, talde gisa entrenatzeko denborarik edo aukerarik ez izatea, ez al da selekzio guztien gaitza?\nBai, eta horregatik esaten dut futbol hobea ikusten dela Txapeldunen Ligan Munduko Kopan baino. Herrialde batzuetan, jos daiteke selekzioaren jokoa estilo bati jarraituz, eta Espainiaren adibidea da egokia. Baina Australian halako zerbait egitea oso zaila da.\nOhikoa ez den egoera bat ere bada selekzioaren inguruan: fitxatu berri du Bert van Marwijk entrenatzailea, baina federazioak iragarri du haren ordezkoa zein izango den.\nOso arraroa izan da. Ange Postecogluk utzi zuenean sekulako kolpea hartu zuten zaleek, eta Federazioak erabaki du Van Marwijk ekartzea. Zaleak gustura daude harekin, uste baita futbol ona ekarriko duela. Baina harrigarriena da lanean urtarrilean hasi eta hilabetera, otsail bukaerarako, esan zuela federazioak hurrengo entrenatzailea lotua daukala: Graham Arnold, Sidney Citykoa. Oso maitatua da Australian. Txapelketa hasi baino lehen hurrengo entrenatzailea izendatzea indarra kentzen dio Van Marjwiki. Sinesgarritasuna galtzen du entrenatzaileak, eta edozein erabaki hartzen duela zalantzan errazago jarriko zaio ordezkoa zein den jakinda.\nMultzoa ere petral samarra ez ote zaion tokatu, Frantzia, Danimarka eta Perurekin.\nBai. Frantzia da indartsuena, eta Danimarkarekin izan dezake lehia Australiak bigarren lekurako. Peruk eta Hego Amerikako selekzioek uste dut nahiko lan izango dutela, Errusian izanik txapelketa.\nEguraldiagatik eta denagatik. Argentina eta Brasil hor ibiliko dira, baina lanak izango dituzte.\nZer egin dezake Australiarekin Van Marjwik entrenatzaileak?\nAurreko entrenatzailearekin baloia ukitzen saiatzen zen, bere neurrian, baina hori hartuta, uste dut defentsako lanari eman nahi diotela indar handiagoa. Ikusi genuen 2010eko Munduko Kopan nola eraldatu zuen Herbehereekin haien ohiko erasoko jokoa, defentsan oinarrituz. Atzealdeko lana du gabeziarik handiena Australiak, talde lan eskasa egiten baitu selekzioak. Baloiaren bueltan ere antolatuko dela uste dut, saiatuko dela ukitzen pixka bat.\nZelai-erdian al dago australiarren indarra?\nBaietz esango nuke. Zalantzan omen dabil entrenatzailea euskarri batekin edo birekin jokatu.\nMunduko Txapelketa ona egiteko lerro guztietan behar da maila ona, ordea.\nDenek egin behar dute lan ona, elkarrekin eta elkarrengandik gertu, defentsan eta erasoan. Lana hori dena josten dauka lana entrenatzaileak.\nZelai erdian Mile Jedinak nabarmentzen da, eta selekzioko onena izango da, gainera. Zein beste jokalari ditu onak?\nCahillek laugarren Munduko Kopa joka dezake, 38 urterekin, eta hura da ezagunena. Gazte asko ere badaude, futbola indarra hartzen ari delako herrialdean. Pentsa, aurreneko aldiz, futbolean jokatzen ume gehiago daude errugbian baino. Gazte onak datoz, baina goiz da selekzioarentzat final-laurdenetara heltzeko, adibidez. Tom Rogic eta Aaron Mooy egindako jokalariak dira, eta, berrien artean, Dimitri Petratos aurrelaria, Andrew Naboot eta 19 urteko erdilaria Daniel Arzani daude onak; Arzani teknikoki oso abila da. Melbourne Cityn jokatzen du. Talde hori Manchester Cityren barruan dago, eta ari dira horrelako jokalariak ateratzen.\nNola bizi dute Australian selekzioa?\nBete-betean. Kirol kultura handia dago, eta edozeinek egiten du kirola egunero, eta beti dena ematen, gainera. Asto batzuk dira, zentzu onean esanda. Socceroos esaten diote selekzioari, eta zale sutsuak ditu, baina ez dira aurkariarekin haserretzen, eta errespetuz hartzen dute guztia.\nEtorkizun oparoa izan dezake Australiako selekzioak luze gabe?\nBide onean doazela uste dut, gazteekin-eta ondo ari dira, baina goiz da oraindik lehen taldeak arrakasta handiren bat lortzeko.\nMunduko Kopa bat jokatuko da Australian?\nTokia zoragarria da, eta klima ere bai. Estadio izugarri politak ditu, baina badakizu, Munduko Kopa bat antolatzeko beste lan batzuk egin behar izaten dira aurretik, ikusten ez diren horiek, kiroletik kanpo daudenak, eta FIFA konbentzitu beharko dute diruz.


Blanca Gómez de Segura / Euskal Buztingintza Museoko zuzendaria - Elkarrizketa - Euskonews\nBlanca Gómez de Segura (Zeanuri, 1952)\nBlanca Zeanurin jaio zen (Bizkaia), 1952an, baina markinarra da bihotzez, bertan igaro baitzituen haurtzaro eta gaztaroa. Teknikari administratibo eta delineatzaile ikasketak egin zituen arren, 1978an zeramikarantz zuzendu zuen bere prestaketa profesionala. Madrilen aritu zen lehendabizi, eta Ondarroako Kresala eskolan ondoren.\n1979tik 1986ra bitartean, zeramikan espezializatutako eskolak jaso zituen Madrilen, Bartzelonan, La Bisbalen (Girona), eta Sargadelosen (Galizia).\n1979an Markinako Arte Eskola taldeko kidea da. 1982tik 1987ra bitartean, zeramika eskolak eman zituen Arte Eskolan, eta programa didaktikoak landu zituen Lea-Artibai eskualdeko lehen hezkuntzako ikastetxeetarako.\nArte Eskolan emandako urte haietan, Blancak, zeramika ikastaroak eman ez ezik, espezializazio ikastaroak jaso ere egiten zituen, bere ezagutzak handitzeko asmoz. Horrela ezagutu zuen Olleriasko azken buztinlaria. Euskal zeramika tradizionalaren aztarnak ikertzeko asmotan zebilela, beka bat eman zion Bizkaiko Foru Aldundiak, eta Ollerias herrira jo zuen, Jose Ortiz de Zarate buztinlaria ezagutzera. Une hartatik aurrera, oso garbi ikusi zuen bere lanbidean buztingintzaren ildoa hartuko zuela. 1987tik 1993ra bitartean, Joseren tailerrean aritu zen lanean.\n1993an, zaharberritu egin zuen Jose Ortiz de Zarateren antzinako tailerra, eta euskal buztingintzaren museo-tailer bihurtu zuen sendiarekin batera.\nBlanca Gómez de Segura / Euskal Buztingintza Museoko zuzendaria\n"Buztingileok jakinduria bat berreskuratzen ari gara"\nOfizioak arte bihurtu daitezke, eta hortik bide eman dakioke artisautzari. Euskal Herrian hedatua egon da eltzegileekin eta —orohar— buztinaren tratamenduarekin erlazionatua zegoen ofizioa.\nEuskal ondarearen zati garrantzitsu bat dugu zeramikaren arloa. Eta egun, modernitatearen izenean, gure hiri eta herrietako paisaia arruntetik ofizioa desagertu denean, azaleratu egin da zeramika popularrerako berezko zaletasuna, eta afizioa bilakatu da.\nEgon al da inoiz hain prestigiatua herri zeramika?\nSuposatzen dut, duela mende batzuk hau derrigorrezko ofizio bat zela. Beste bestelakoa zen, produktuak beharrezkoak baitziren bizitza arrunterako. Jendea ez zen geratzen pentsatzera zer nolako lan mota zen. Gaur egun premiazko ontziak egiten ez ditugunez gero, iritsi da sasoi bat horretaz ohartzeko. Ofizio tradizionalak bere inguruan zer daukan ikusteko garaia heldu da, bere historia eta abar. Agian horrexegatik diozu buztingintza prestigiatua dagoela...\nHerri buztingintzaren —zeramikaren— museoan gaude... Esango al zeniguke zer den herri zeramika?\nZeramika kultura guztietan egin da, eta modu denetan oinarrizkoa da buztina. Buztin erreta da zeramika. Eta denetan, nahiz eta katilu bat egin, toki guztietan desberdina da ontzia. Horregatik, bai esan daiteke euskal zeramikak bere ezaugarriak dituela eta, noski, bere desberdintasunak beste zeramiketarako.\nEta euskal zeramikaren nolakotasunak, zeintzuk dira?\nOso apala da. Buztin gorria da euskal zeramika bereizten duena, burdina duen buztina, hain zuzen. Esmalte zuriaz zati bat estalita, oso elegante geratzen da. Apaltasuna baina berezko garbitasunarekin moldatua da gure zeramika gehien nabarmentzen dena.\nMapa geografiko bat egin al daiteke euskal buztingintzarekin?\nBai. Hori Enrike Ibabek egin zuen aspaldi. Naturak berak markatzen du non dauden kokatuta eltzegintzaren zentroak. Buztinaren arabera. Eta Araba berezia izan zen eta da horretarako. Gipuzkoan joz gero, adibidez, sedimentu gutxiago dugu. Beraz, Araban hainbeste buztina denez normala da hemen aktibitate gehiago izatea, eta XX. mendearen bigarren aldira arte lan asko egin da. Itxi zuten azken eltze-ola izan zen Narbaxakoa, 1970 inguruan.\nTopikoa irudi daitekeen arren, egia da afizioa ofizio bihurtu zenuela, ezta. Zorte?\nHori ez da zortea. Ez dakit existitzen ote den zortea... baina edozein kasutan ez badiozu laguntzen lanarekin, alperrik gabiltza. Guk ekinaren ekinez lortu dugu burua aurrera ateratzea. Ni langabezian nengoen eta ikusi nuen hau posible zela. Buru belarri sartuta ibili naiz lanean...\nMarkinatik Olleriasera... salto nabarmena...\nNi hemendik oso gertu sortu nintzen. Aita basozaina zen, eta Zubizabalen jaio nintzen, baso etxean. Ubidera joaten nintzen eskolara txikitan, baina aurki aldatu ginen Markinara eta askotan diot ni markinarra naizela, bertan hazi bainintzen. Baina bizitzak buelta asko ematen ditu, eta orain ia-ia nire jaioterrira itzuli naiz, arbasoetara.\nArgazkia: Jose Mari Ruiz de Viñaspre\nZure arbasoetarikoren bat eltzegile al zen?\nInondik ere! Ni hona etorri nintzen, Jose Ortiz de Zarate azken buztingilea hemen zegoelako. Eta sasoi hartan erromantizismozko punturen batetik ikusten genuen ofizio hau galtzeko zorian zegoela, eta horrexegatik nago hemen. Joserengana ikasteko asmotan etorri nintzen eta hemen segitzen dut. Lehengo buztingileak ere ni bezala hasten ziren, aprendiz, eta urte mordoa ematen zuten harik eta ofizioa ongi ikasi arte. Jose oso ona zen bere ofizioan baina ez zeukan eskarmenturik irakasle bezala. Eta pedagogo izatea beste gauza da. Lortu behar izan genuen metodologia bat, eta orain esan dezaket bospasei urtetan lor daitekeela buztingile izatea.\nEgon zen garai bat Arabako eltzegile batzuek klaseak ematen zituztela Gasteizko Arte eta Ofizioetako Eskolan...\nHala da. Narbaxako azken eltzeola itxita gero, Gasteizko Eskolan hasi zen irakasten Federiko Garmendia.\nIzan dira euskal zeramikaren historian benetako sendi sagak ezta?\nBai. Joxe Lopez de Zarate ere saga bateko kidea zen, baina ondorengoek ez zuten jarraitu ofizioan. Federiko Garmendia, ordea, nire modura aprendiz gisa hasi zen kanpoan, bere sendian ez baitzegoen halakorik.\nEta egon dira ere, nolabait esatearren, teknologiaren oinarriak toki batetik beste batera joan direnak. Eta sagak dibertsifikatu egin dira eremu geografiko zabalago batean...\nNormala da. Bizkaia eta Gipuzkoa aldera atera izan dira historian zehar arabar eltzegile asko, euren tailerrak jartzera. Adibidez, Enrike Ibabek bere “Cerámica popular vasca” liburuan dioenez, Elosutik hemeretzi eltzegile aldendu ziren herritik beste norabait negozioarekin segitzeko.\nArtisautza, oro har, arte al da?\nGaur egun hitz egin daiteke horrezaz arazorik gabe. Duela hogeita hamabi urte hasi nintzenean, jendeak galdetzen zidan ia ongi hausnartua neukan erabakia. Nik banekien zer nahi nuen, bai. Beste batzuek —Angel Garraza, kasu— bazekiten bezala. Zeuk nahi dituzun itxura desberdinetako piezak egiteko aukera ematen dizu buztin zati batek, eta bakoitzari zure ukitua eman diezaiokezu. Pertsona bakoitzak bere bidea har dezake ofizio honetan ere. Dena den, arte egin daitekeela garbi utzita, orain gu —buztingileok— jakinduria bat berreskuratzen ari gara, milaka urte daukan jakinduria, hain zuzen. Eta hori polita da.\n“Zeramikaren etorkizuna lanbidearekin baino gehiago pertsonekin dago lotuta”\nZeramikariarena benetako lanbidea izan da euskal herrietan. Gizarte modernoan lanbide tradizional ugari lurperatu dira, baina zeramikariarenak interesa berreskuratu du. Egunetik egunera emakume eta gizon gehiago erakartzen ditu, buztinarekin eta horrek ematen dituen aukerekin lotutako adierazpen artistikoa den aldetik. Halere, lanbide zahar horren jarraipena ez dago ziurtatuta.\nEuskal zeramikagintza zuzenean gizonezkoekin egon da lotuta. Ba al dakizu emakumerik bazen lanbide honetan?\nDokumentuei erreparatuz gero, ez da emakumezkorik aritu zeramikagintzan. Izan ere, alabak baino ez zituzten eltzegileen negozioak ez zuen jarraipenik izaten. Iberiar penintsulako beste herrialde batzuetan, berriz, aritu izan dira emakumezkoak. Eskuzko tornuarekin, torneta izenekoarekin, lan egin izan dute. Dena den, horretan abeltzaintzan, nekazaritzan eta antzekoetan bezala gertatu dela uste dut. Gizonezko beste emakumezko edo gehiago aritu arren, titularra gizonezkoa izan da beti. Eltzegintzan ere horixe bera gertatu zen. Orain, zorionez dena aldatu da.\nIkerketaren arloan ere beste horrenbeste gertatu da, ezta? Zeramikaren ikerketan zenbait izen ezagun ditugu: Leandro Silvan, Enrique Ibabe, Juan Garmendia Larrañaga. Eta une honetan Blanca Gómez de Segura ere badugu...\nAipatu dituzun ikertzaileei esker, euskal zeramikagintza ezagutzen dugu, apur bat bada ere. Nik hogeita hamarretik gora urte daramatzat guzti horretan, eta hamazazpi Museoan. Urtero EHUko arkeologiako eta historiako lehen eta laugarren ikasturteko ikasleak pasatzen dira hemendik. Berriro diot ikertzen jarraitu beharra dagoela arlo honetan. Eta, egia esan, ikusten ari dira emaitzak. Jose luis Solaunek doktorego-tesi bikaina irakurri zuen: “La cerámica medieval en la Edad Media”, eta beste batzuk bidean dira. Mundu akademikoa hurbildu zaigu azkenean, nahiz eta oraintsura arte gurea arte txikitzat jo den. Denbora gutxian, Enrique Ibabek 1980an lehen aldiz bere lana argitaratu eta 1995ean berrargitaratu zuen arte, eltzegile guztiak desagertuta zeuden. Ez genuen bere ezagutzak pasaraziko zizkigun inortxo. Beste horrenbeste gertatzen zaigu landa-eremuko arkeologiarekin, ez baita gorde iraganean egon ziren teilagintzaren edo eltzegintzen memoriarik. Kasu batzuetan garaiz ari gara heltzen, baina beste batzuetan ez dugu ikerketarako erreferentziarik: galduta daude denak. Halere, ez dut galdu esperantza. Ikerketaren esparruan hobetzen jarraituko dugula uste dut.\nMuseoan hamazazpi urte daramatzazula esan duzu. Baina... nola bururatu zitzaizun?\nEuskal Herrian, halako batean, museoen aldeko ilusio izugarria sortu zen. Araban, esaterako, gureaz gain, beste zortzi museo sortu ziren. Lanbideak, etnografia, historia... hortxe zeuden eta, bat-batean, horien garrantziaz jabetu ginen, nahiz eta ez genuen oso garbi turismoaren balio ekonomikoa. Beraz, esan dudanez, museo txikiok ireki ziren, ilusio handiz gainera. Gurea ametsa zen. Nik orain gauden etxe hau ezagutzen nuen, Jose Ortiz de Zarateren lantegi zaharra, erabat hondatuta zegoena. Markinan bizi ginen, eta hango gure etxea, bizitzeko ondo zegoena, saldu eta hondakinetan zegoen hau erosi genuen. Guk baino ez genuen ikusten azken helburua. Eta zorionez ondo atera zaigu apustua. Halere, esan beharra dago, hamazazpi urte hauetan, batek ez beste museo guztiek ateak itxi dituztela. Ahalegin izugarria egin dugu baina merezi izan du, izan ere garbi dut, guk ez bagenu egin Museo hau, ez zela existituko. Proiektu handien meritua ez da martxan jartzea, denboran zehar iraunaraztea baizik. Eta, azkenean, nire bizitzeko modua da, bideragarritasun-bideak etengabe bilatzera behartzen nauena.\nZure esperientzian oinarrituta, zein dira euskal zeramikagintzaren ezaugarriak?\nEuskal zeramikagintzak buztin gorria, esmalte zuria eta pieza xume erabilgarriak ditu ezaugarri nagusi. Piezarik herrikoienetako bat katilua da, edateko ontzi txikia. Beste bat txakolinaren pitxerra da. Lerrozuzenaren forma du, gure zeramikagintzak bere-berea duena, sagardo-pitxerra, beste herrialde batzuetan bezalaxe, biribilagoa baita. Azkenik, pegarra dago, emakumezkoek ura buru gainean etxeratzeko erabiltzen zutena. Ipar eta Hego Euskal Herrian erabiltzen zen, baina Iparraldekoa ez zen esmaltatzen. Pegar bizkaitarra ere esaten zitzaion.\nMando taldeek mendeetan zehar garraiatu dute ateratzen zen produkzioa, gure bideetan barrena saltokietara eramateko. Nola egiten da gaur egun?\nHala da, produzitzen zen tokitik kontsumitzen zen ingurura, azken kontsumitzailearengana, eramaten zen zuzenean. Orain, normalean bezeroa produkziogunera etortzen da. Urteetan zehar, ezagutzera emateko, azoketara joan izan gara. Azken aldian, eltzegileok ekintzak antolatzen ditugu, gure produktuak erakusteko. Kanpora atera izan gara, baina ez dugu bitartekorik gastu handiei aurre egiteko. Nik esango nuke euskal zeramikariok toki baten beharrean gaudela, non saldu edukitzeko. Edonola ere, imajinazioa behar da.\nSaltzeko behar den imajinazio hori da, hain zuzen, zeramikari bakoitzak bere lanean jartzen duena. Diozuenez, beste zeramikari batzuek egindako forma bereko milaka piezaren artean, zuen eskuetatik duela urte asko irtendako ale bat bereizteko gai omen zarete. Egia al da diozuena?\nBai, hala da. Are gehiago, nik nireak eta José Ortiz de Zaraterenak ezagutuko nituzke, eta baita Ollerietako eltzegile zaharrek egindakoak ere. Lantegi bakoitzak bere-berea zen marka zuen. Jakina, azken ehun urteen inguruan egindako piezak ezagutuko nituzke. Beste garai batzuetakoak bereizteko, dagokien unibertsitate-ikerketetan oinarritu beharra dago, jakina. Nire kasuan, harritu egiten naiz nire bilakaera ikusita, piezak lantzeko modua nola aldatu dudan ikusita, hain justu.\nHortaz eta honetaz ari garela, esmaltea ere hemen egiten zen?\nBai, bai. Silize-harea Araba eta Nafarroa artean dagoen Bernedoko mendatetik ekarri eta eho egiten zen. Harea galdatzeko, plomuzko tutuen zatiak botatzen zitzaizkion. Eztainua Ingalaterratik ekartzen zen.\nNola ikusten duzu zeramikagintza epe ertainean?\nEtorkizunik ikusiko ez banio, ez nintzateke hemen egongo. Etorkizuna lanbidearekin baino gehiago pertsonekin dago lotuta beti. Sektore honetan gauden guztiok eltzegile batengandik ikasi genuen. Gaur ezin dugu ziur esan gutako bakoitzak lekuko bat utziko dugunik, gure lanari norbaitek jarraipena emango dionik. Oraindik ezin dugu hori egin. Lagundu egin behar digute, profesionalak prestatzeko. Europan badago hartzeko moduko eredurik. Egoki ditzagun gurera!


Europar Batasuneko Epaitegiak tramitera onartu du IRPHaren inguruko galdera – IRPH Stop Gipuzkoa\nEuropar Batasuneko Epaitegiak tramitera onartu du IRPHaren inguruko galdera\nEUROPAR BATASUNEKO EPAITEGIAK TRAMITERA ONARTU DU IRPHaren INGURUKO GALDERA BAT\nEUROPAR EPAITEGIAK EBAZPEN BAT ARGITARATU BITARTEAN ZABALIK DAUDEN PROZEDURA GUZTIAK ETETEA GOMENDATZEN DU IRPH STOP GIPUZKOA ELKARTEAK\nIRPHaren AURKAKO EPAITEGIETAKO BORROKA HASI ZENETIK LAU URTE BETE DIRENEAN ABUSUAREN AMAIERA GERO ETA GERTUAGO DAGO\nEuropar Batasuneko Justizia Epaitegiak tramitera onartu du Bartzelonako 38 zenbakidun instrukzio epaitegiak luzatu dion IRPHaren inguruko galdera (ikusi hemen Bartzelonako epaitegiaren autoa). Urbe Abogados-eko Alejandro Benavente-k aurkeztu du galdera. Donostiako Abogados Res despatxuarekin elkarlanean dabilen abokatua da, eta beraz José María Erauskin eta Maite Ortiz abokatuen ezagutza guztiarekin prestaturiko galdegitea da. Abokatu horiek hasi zuten IRPHaren aurkako epaitegietako borroka IRPH Stop Gipuzkoa elkartearekin, eta estatu mailan aitzindariak dira.\nOtsailaren 17an bete dira hain zuzen ere 4 urte IRPHaren klausula abusuzkoa delako bertan behera uzteko lehen auzibidea abian jarri zenetik. Maite Ortiz eta José María Erauskinek aurkeztu zuten IRPH Stop Gipuzkoa plataformarekin elkarlanean, eta IRPHaren klausula baliogabetzen zuen lehen epaia irten zen hortik. Lau urte geroago, borroka ez da amaitu, nahiz eta ixteko saiakera egin berri duen Espainiako Auzitegi Gorenak.\nEuropatik datorren hau oso albiste ona da indize honek kalteturiko guztiontzat, 2017ko abenduaren 14ean Auzitegi Gorenak epai baten bitartez IRPHa inolako gardentasun premiarik gabe aplikatu zitekeela esan eta gero.\nOrain zabaltzen den bidetik Europaren zartako berri bat etor dakioke Espainiako Auzitegi Gorenari. Ez litzateke lehen aldia izango banketxeen abusuen inguruko gaietan. 1.3 milioitik gora izan daitezkeen kaltedunen itxaropena Europan dago beraz orain. Eta bada horretarako arrazoirik. Izan ere, Espainiako Auzitegi Gorenaren epaiak berak bazuen boto partikular bat non mi magistratuk zalantzarik gabe esaten zuten ebazpena Europar Batasuneko jurisprudentziaren aurkakoa dela.\nEuropar Batasuneko Justizia Auzitegiak gaia aztertzen duen bitartean, IRPHaren aurka auzibideak hasiak dituzten kaltedun guztiei prozedura etetea eskatzeko gomendatzen diegu IRPH Stop Gipuzkoa elkartetik. Bai behintzat Europar Epaitegiak C-125/18 erreferentziaz izendatu duen gaia ebatzi bitartean (Gómez del Moral Guasch kasua). Izan ere, nahiz eta dagoeneko badiren Espainiako Auzitegi Gorenaren irizpidearen aurka IRPHaren klausula baliogabetu diren epaiak, begi-bistakoa da banketxeek helegiteak jarri eta gaia Auzitegi Gorenera iristen bada honek berriz ere banketxeen alde egingo duela.\nIRPH Stop Gipuzkoa elkartearen deialdi hau epaileei ere luzatzen diegu: eten itzazue IRPHaren inguruko auzibide guztiak, Europak erabaki bat hartu bitartean.\nEta, jakina, banketxeei ere luzatu nahi diegu deia: ez ezazue abusuzko indize hau gehiago aplikatu. IRPH Stop Gipuzkoatik dei berezia egin nahi diogu Kutxabank banketxeari, gure lurraldean IRPHa gehien aplikatu duen banketxea delako eta pribatizatu zuten arte Araba, Bizkai eta Gipuzkoako herritarron aurrezki kutxekin sortutako entitatea zelako: eten ezazue behingoz indize kriminal honen aplikazioa. Izan ezazue lotsa apur bat.\nPosted on 2018 February 20, Tuesday 2018 February 20, Tuesday by adminPosted in Europa, IRPH, Tribunales\nPrevious Previous post: Arabako Probintzia Auzitegiak ere Europari IRPHaren inguruan galdera egiteko tramiteak hasi ditu\nNext Next post: Europar Batasuneko Justizia Epaitegiak IRPHaren inguruko prozedura abian jarri du, baina ez premiazko bidetik\nOne thought on “Europar Batasuneko Epaitegiak tramitera onartu du IRPHaren inguruko galdera”\nBegoña yerga Benítez(e)k dio:\n15:38 2018 February 22, Thursday\nPonerme en contacto con vosotros


Maeztu kontseilaria Orreagan desgaitasuna duten sei pertsonak egindako esnekien aurkezpenean izan da\nMaeztu kontseilaria Orreaga inguruko desgaitasuna duten sei pertsonak egindako esnekien aurkezpenean izan da\nINTIA enpresa publikoaren eta Carrefour zentroaren lankidetzarekin, Aspace Biointegra lantegia 0 kilometroko esneki ekologikoetan espezializatu da\ncamera_alt Maeztu kontseilaria, Aspaceko eta zentro komertzialeko arduradunekin batera. Deskargatu irudia collections Irudi galeria\nCarmen Maeztu Eskubide Sozialetako kontseilaria merkataritza-aurkezpen berezi batean izan da astelehen honetan, Orreaga inguruko haranetako ziurtagiri ekologikoa duten gazta, jogurt, gurin eta esne freskoaren lerro berri bat, desgaitasuna duten inguru horretako sei pertsonak eginak. Ekoizpena Aspace Fundazioak herrian kudeatzen duen Biointegra lantegian egiten da.\nProiektu integrala eta inklusiboa da, eta ekonomia, lurralde eta gizarte mailako iraunkortasunaren osagai guztiak ditu.\n“Enplegua tresna indartsua da desgaitasuna duten pertsonek gizartean erabat parte har dezaten, bizitza-proiektu autonomoa eta independentea garatzeko aukera ematen baitie, gainerako herritarrek dituzten baldintza beretan”, adierazi du Maeztuk.\nEra berean, Eskubide Sozialetako kontseilariak ASPACE zoriondu du ekimen berritzaile honengatik. Ekimen honez gain, beste asko eta asko garatu ditu erakundeak Nafarroan 50 urteko ibilbidean desgaitasuna duten pertsonak eta haien familiak artatzeko.\nGaurko ekitaldia Iruñeko Carrefour Merkataritza Zentroan egin da; entitatea duela bi hamarkada hasi zen lanean Aspacerekin. Establezimenduko linealek esneki ekologikoen eta hurbilekoen sorta berria erakutsiko dute, desgaitasuna duten sei pertsonak garatuak, bost Orreagako zonan bizi direnak, beste bi profesionalen laguntzarekin.\nProiektua abian jartzen INTIA enpresa publikoak esku hartu du; 2010az geroztik Aspace Fundazioarekin lanean ari da ardi latxaren gazta ekologiko konbentzionala egiten eta 2019az geroztik behi-esnea artzaintza ekologiko bihurtzeko proiektu batean ere bai.\nBiointegraren instalazioan eta fabrikazio-prozesuetan hainbat aldaketa egin dira iraunkortasuna lortzeko ahaleginean: pelet galdararen erabilera, eguzki-plakak instalatzea, itzultzeko ontziak eta ontzi konpostagarriak eta pasteurizazio-upel eraginkorragoak.\nASPACE Biointegra proiektua ekimen sozial bat da, eta desgaitasuna duten pertsonen (landa-eremukoak) gizarteratzea eta laneratzea sustatzea du helburu. Proiektu iraunkorra, ekologikoa, inklusiboa eta hurbilekoa da, eta, Nafarroako Gobernuaren eskutik, INTIAren bitartez, behien artzaintza ekologikoa eta, ondoren, produktua eraldatzea sustatzen ditu. Modu horretan, landa-eremuetan enplegagarritasunaren helburua betetzen da laneratzeko zailtasuna duten pertsonentzat eta, horrekin batera, tokiko produktuaren eta produktu ekologikoaren aldeko apustua egiten da.\nAurkezpenean izan dira, halaber, Pertsonen Autonomia eta Garapenerako Nafarroako Agentziaren zuzendari kudeatzailea, Ines Frances; ASPACE Navarraren lehendakaria, David Erice; eta Carrefour Elkartasuna Fundazioaren zuzendaria, Maria Cid, zentro komertzialeko zuzendaritzako langileekin batera.\nMaeztu kontseilaria, Aspaceko eta zentro komertzialeko arduradunekin batera.\nLos productos, en primer plano.


Futbol zelai baten luzera duen inoizko garraio handienak zeharkatuko ditu Gipuzkoako errepideak - Artikulua - Gipuzkoa ETORKIZUNA ORAIN\nFutbol zelai baten luzera duen inoizko garraio handienak zeharkatuko ditu Gipuzkoako errepideak\nIa ehun metroko luzera duen ezohiko garraio honek muturreko eguraldia jasango duen haize-sorgailu baten pieza darama Pasaiako portutik Zangotzara eta hiru egun beharko ditu gure lurraldea zeharkatzeko.\nGipuzkoako errepideetan inoizko garraio handiena ikusiko da datozen egunetan. Ia ehun metroko luzera eta 500 tonako pisua duen ezohiko garraioak haize-sorgailu baten pieza eramango du Pasaiako portutik Zangotzako laborategi batera. Aintzane Oiarbide Bide Azpiegituretarako diputatuak adierazi du garraio hori “ezohikoa” eta “zaila” izango dela, eta, horren adibide, Gipuzkoako lurraldean egingo dituen 60 kilometro inguru egiteko hiru egun beharko dituela. “Hiru etapatan egingo du Portutik irten eta Etzegarate gainera iritsi arteko ibilbidea. Gauez mugituko da, trafikoan ahal den eragin txikiena izan dezan; baina, hala ere, saihestezina izango da erabiltzaileen artean izango duen eragina. Orain artean Euskadiko errepideetan ibili den garraio handiena da datozen egunetan gure errepideetan ikusiko den hau”, gehitu du Oiarbidek.\nAstearte gauean abiatuko da Pasaiako portutik haize-sorgailu erraldoi baten “nacelle” pieza daraman garraio berezia. 94,81 metroko luzera, 6,54 metroko zabalera, 5,32 metroko altuera eta 514,4 tonako pisua ditu. 40 ardatzeko garraio bat prestatu dute pieza eraman ahal izateko. Bi trakzio buruk tirako dute aurretik eta beste batek bultzatuko du garraioaren atzeko aldetik. Trakzio buru bakoitzak 250 tonako indarra egiteko gaitasuna du. Piezaren pisuak baino dituen neurriek eragin dute tamaina horretako garraioa prestatu beharra.\nJaponiako enpresak, muturreko eguraldi txarrei, hala nola tifoi edo urakanei, eutsiko dien haize-sorgailuak jarri nahi ditu Japongo itsasoan, eta Zangotzako laborategi batean homologatu behar dute pieza.\nLehendabiziko etapan 12 kilometro besterik ez ditu egingo garraio erraldoiak. Zailtasun handieneko etapa izango da, Gomiztegiko biribilgunea (El Ancla) eta bi tunel zeharkatu beharko dituelako. Donostiako bigarren ingurabidean geldituko da eguna egiten, Errenteriako lurretan.\nBigarren gauean, Urumeako autobidetik N-1era sartuko da eta Beasainera iristea da helburu. Ia ehun metroko ezohiko garraio honek ibilbideko bihurgune asko hartu ezin dituenez, tarte batzuetan kontrako norabidean joango da.\nHirugarren etapa, Beasaindik Etzegarate gainera artekoa izango da. Ibilbide guztia kontrako norabidean egingo du, beraz, gau horretan, Nafarroatik Idiazabalerako norabidea erabat itxita egongo da\n“Gidariei eragozpenak eragingo dizkie baina egia da, baita ere, Pasaiako portuarentzat eta horrelako garraio erraldoia antolatu duen enpresa gipuzkoarraren lehiakortasunarentzat aparteko negozio-aukera dela"\nOperazio guztia Ertzaintzak zuzenduko du; eta, gauez egin arren, ezinbestekoa da inguru horretan ibiliko diren gidariak arreta handiz ibiltzea. “Gure esku dauden segurtasun neurri guztiak hartuko dira baina, hala ere, kontuz gidatzea komeni da. Gauez egingo dira mugimenduak; gaueko 23:30ak inguruan jarriko da martxan eta goizeko 5:30erako errepidetik aterako dugu. Hala ere, gure errepide nagusietan izango du eragina: AP-8an, A-15ean eta N-1ean eta, ahal den neurrian, errepide horiek erabili beharrean, ordezko ibilbideak hartzeko eskatu nahi dugu Foru Aldunditik”, dei egin du Bide Azpiegitura diputatuak. “Gidariei eragozpenak eragingo dizkie baina egia da, baita ere, Pasaiako portuarentzat eta horrelako garraio erraldoia antolatu duen enpresa gipuzkoarraren lehiakortasunarentzat aparteko negozio-aukera dela", eta gure lurraldea mapan kokatzen duela. Gipuzkoako Foru Aldundiak gure errepideen bidez lagunduko du lurraldearen sustapen ekonomikoan", gehitu du Aintzane Oiarbidek.Zenbait hilabeteetan, Zangotzako laborategian homologazio frogak egin ostean, “Nacelle” erraldoia, berriro gure lurraldean ikusiko dugu, orduan kontrako ibilbidea eginez, Nafarroatik Pasaiako porturantz.


Binilozko dekorazio grafikoa | Consumer\nMaterial honekin diseinu itsasgarriak egin daitezke, horman itsatsita, hondoa erabat estali gabe.\nEgilea: azucena 2008-ko ekainak 2\nBiniloa da gaur egun hormen dekorazioan gehien erabiltzen den materialetako bat. Hezetasunarekiko erresistentziak aukera ezin hobea bihurtzen du sukalde eta komunetan jartzeko, eta, gainera, logeletan egoten da. Material erresistentea eta aldakorra da, forma, kolore eta tamainan aldaketak onartzen dituena. Horregatik, paper pintatuen lagun minak independizatzea erabaki du orain. Binilo berriek kalkomaniak imitatzen dituzte. Hondo osoa estali gabe hormei itsasten zaizkien diseinu originalak sortzeko aukera ematen dute.\nBiniloak sortzaileak dira. Hormak pertsonalizatzeko beste modu bat. Gehienetan, diseinuaren xehetasun guztiak erabaki daitezke erosi aurretik. Merkatu honetako marka aitzindarietako bat Mira en tu interior da. Horren bidez, marrazkiaren tamaina, orientazioa eta kolorea aukeratu ahal izango dira, hormaren eta grafismoaren kolorea aldi berean aukeratzen dituen simulagailu bati esker. Binilozko grafismoen beste berezitasun bat zatikatu daitezkeen konposizioak sortzeko aukera da. Marrazkia bi hormen artean jar daiteke, sabai bat zipriztindu edo zutabe bat zikindu.\nBiniloak ez dira berrerabilgarriak, paretatik askatzen direnean ezin dira berriz itsatsi\nBinilo apaingarrien aukerak hain handiak dira, etxean zein enpresetan erabiltzen direnak. Bildumak dauden espazioen arabera banatzen dira. Vinilartek diseinu ausartak ditu, kategoriatan banatuak, etxeko ateei buruzko atal berezi batekin. Ezerk ez dio ihes egiten dekorazio horri.' Letrero koloretsuen bidez, argi eta garbi identifika daitezke gelak, hala nola sukaldea eta bainugela, edo ateak biniloz estali, poster gisa.\nHaurren dekorazioa ere binilozko grafismora jotzen du maiz. Myvinilok hogeita hamar bat eredu ditu, diseinu barrokoak, apaingarriak, dibertigarriak eta, azken batean, artistikoak. Lan konplexuago batzuek bideojokoen pantaila bat, tximeleta-talde bat edo lore-sortak imitatzen dituzte, errealitatean aurkitu ezin direnak.\nBiniloa nola jartzen den\nParetan biniloa jartzea oso erraza da, baina doitasuna eskatzen du. Biniloen eragozpen nagusia da, askatzen direnean, ezin direla berriz itsatsi. Ez dira berrerabilgarriak. Gainera, binilo bat askatzen denean, baliteke pinturaren zati bat ateratzea. Horregatik, lehenik eta behin, marrazkia non jarri nahi den erabaki behar da. Gainazal “garbia, lehorra eta zimurrik gabea” izan behar du, Flor 4U markak gomendatzen du.\nOrri itsasgarria espatula batekin zanpatzen da, marrazkia horman itsatsi arte\nOndoren, babes-orria kentzen da, eta biniloa orri itsaskorrean geratzen da, hormaren gainean bermatuta. Diseinua handiegia bada, hobe da biniloa horman zinta itsaskor edo karrozeroaren zati txikiekin finkatzea eta babes-orria kontu handiz kentzea, marrazkia horman poliki itsasten den bitartean.\nFinkatu ondoren, presio egin paper itsasgarria espatula batekin, biniloa paretari itsatsi arte. Irudi osoa errepasatu eta papera pixkanaka kendu behar da, perpendikularki tira egin gabe. “Komeni da orria hormaren gainean irristatzea”, gomendatzen du Begiratu barruan. Aukeratutako diseinuaren arabera ebakitzen den materiala denez, biniloak ez du paretaren gainean film gardenik uzten. Marrazkiaren forma finkatzen da, besterik gabe.\nbiniloa dekorazio diseinuak material-eu pared-eu


Etxebizitzaren prezioak behera egin du eta %9,2 jaitsi da uztailean, TINSAren arabera. | Consumer\nEtxebizitzaren prezioak behera egin du eta %9,2 jaitsi da uztailean, TINSAren arabera.\nJaitsiera handienak Mediterraneoko kostaldean izan ziren.\nEtxebizitzaren prezioak leundu egin zuen urte arteko jaitsiera uztailean, aurreko hilabetean %10,1 izatetik %9,2 izatera igaro baitzen, Tasaciones Inmobiliarias enpresak (TINSA) egindako Espainiako Higiezinen Merkatuen Indizearen arabera.\nTermino absolutuetan, IMIEk jaitsiera txiki bat izan zuen, aurtengo ekaineko 1.987 puntutatik uztaileko 1.983 puntura arte; horrek esan nahi du %13,2ko jaitsiera metatua izan zela 2007ko abenduarekin alderatuta, orduan lortu baitzuen balio maximoa.\nIndizeen lurralde-banaketek ere neurrizko jaitsiera izan zuten prezioetan. Jaitsiera handiena “Mediterranear Kosta” azpiindizean gertatu zen, urtetik urtera %10,9 jaitsi baitzen. Atzetik, hiriburuak eta hiri handiak (%9,7) eta metropoli-areak (%9,6) zeuden.\nBeherakadarik txikienak “Gainerako udalerriak” eta “Balearrak eta Kanariak” azpiindizeetan izan ziren, %8,0ko jaitsierarekin.\n2007ko abendutik hona azpiindizeetan metatutako jaitsierari dagokionez, Costa Mediterráneak% 18 egin zuen behera, eta “metropoli-areetako” udalerriek, berriz,% 14,4ko murrizketa metatu zuten. Bestalde, “hiriburuetan eta hiri handietan” prezioak %14,1 jaitsi ziren, “Balearretan eta Kanarietan” %12 eta “Gainerako udalerrietan” %11,2.\nBeste azpiindize batzuek egoera hau dute guztizko jaitsierei dagokienez: “Hiriburuak eta hiri handiak” (-% 14.1), “Balearrak eta Kanariak” (-% 12) eta “Gainerako udalerriak” (-% 11.2).\ngainerako udalerriak interanual-eu jaitsiera mediterraneoko kosta


Itsasoa bezalakoxeak: irekiak | Kirola | Berria\nItsasoa bezalakoxeak: irekiak\nBihar hasiko da KAE 1 liga Pasai Donibanen (Gipuzkoa), eta hamabi talde lehiatuko dira; azken urteetako lehiarik irekienetako bat izango da. Bigarren mailakoek etzi ekingo diote lanari, Lutxanan (Bizkaia), azkenaldiko talde kopururik txikienarekin: 11 traineru baino ez dira ariko aurten.\nSan Juaneko trainerua, Ondarroan jokatutako denboraldi-aurreko estropadan. MONIKA DEL VALLE / FOKU\nKAE 1 eta 2 ligak asteburu honetan hasiko dira, eta ezberdin datoz aurrekoekin alderatuta. Izenez aurreko urteetako berberak dira, baina izanez ez.\nKAE 1 ligako aldaketarik handiena da ez dagoela talderik aldez aurretik faborito garbitzat jo daitekeenik. Aurreko urteetako Astillero, Donostiarra, Santurtzi, Kaiku, Portugalete eta horiek bezalakoak ez dira antzematen liga honetako itsaso zabalean. Irekia egongo da, hortaz, bi sari nagusiak eskuratzeko borroka: lehen biek Eusko Label ligara igotzeko bi sailkatze estropadak jokatuko dituzte.\nFaborito argirik ez egoteak ez du esan nahi, ordea, traineru indartsurik ez dagoenik. Bat baino gehiago aurten. Denboraldi-aurrean gero eta estropada gehiago jokatzeko aukera dute taldeek, eta, horietan izandako emaitzak kontuan hartuta, laukote ustez indartsuago batek eman ditu kolpeak, orain gerta daitekeenaren adierazgarri: Arkote, Deustu, San Juan eta Zarautzek osatzen dute laukote hori.\nJuan Mari Etxabe beteranoak (Oiartzun, Gipuzkoa, 1966) hirugarren urtea beteko du San Juango entrenatzaile lanetan, eta, iaz liga nagusitik jaitsi eta gero, honela begiratzen dio aurtengoari: «Liga borrokatua izango da, ez baitut ikusten talderik besteak baino askoz hobea izan daitekeenik». Hari horri tiraka, beste arraun kolpe zehatz hau jo du: «Tarte txikiak egongo dira goiko taldeen artean, eta leku horietan ikusten ditut Arkote, Deustu, Getaria eta gu». Zarauzko trainerua goraxeago jarri du: «Ematen du koska bat gorago ibiliko dela, baina ez oso aparte». Halako berdintasuna baldin badago, hutsa beharko da hain preziatuak diren puntuak gutxiago biltzeko: «Egun txar bat izaten badugu ustez goian ibili behar dugunetako batzuek, puntuak galtzeko arrisku handia izango da». Ustez go-goian behar ez lukeen Donostiarra B ere aipatu du arrisku horren eragile bezala: «Ikusi da badabilela, eta gai izan daiteke estropada batzuetan faboritoetako bat edo batzuk atzean uzteko».\nSan Juanek etxean ekingo dio ligari asteburu honetan; bihar 12:00etan, eta etzi 12:30ean, eta talde gaztea plazaratuko du Etxabek, ezinbestean: «Esperientzia gutxiko arraunlariak dira gehienak, eta gaztetasuna lagungarri izan daiteke, edo ez. Ondo hasi nahi dugu liga, urduritasunak-eta gainetik kentzeko».\nLasaiago antzematen zaio hizketan Gari Uranga Zarauzko arraunlari eta entrenatzaileari (Zarautz, Gipuzkoa, 1982). Ez du presiorik nahi: «Ea gai garen muturra sartzeko goikoen artean. Iaz bosgarrenak izan ginen, eta beste aurrerapauso bat eman nahi dugu, ohorezko txandan ibiltzeko». Bere taldea, hortaz, ez du faboritotzat jotzen: «Goian ikusten ditut Deustu, San Juan eta Arkote». Bilboko taldea jotzen du faboritotzat: «Indartsuena izan daitekeela iruditzen zait, orain arteko emaitzak ikusita».\nLiga «irekia» izango dela dio: «Pentsatzen jartzen naiz, eta aurkariak baino ez ditut ikusten. Dozena erdi bat kontatzen ditut behintzat. Getaria ere aipatzera noa, iazko taldearen zati oso handi bat falta arren, prestaketako estropada batzuetan gure parean ibili delako. Eta Pedreña ez baztertu, nahiz eta ez jakin zein duen maila, erakutsi ez duelako».\nAurtengo liga iazkoaren ezberdin egiten duen beste ezaugarri bat estropaden kopurua da. Hamazazpi aldiz lehiatuko dira, iaz baino gehiagotan, eta Urangak ontzat jo du aldaketa: «Hobeto dago horrela. Azkenean bederatzi hilabetez ibiltzen gara entrenatzen, eta estropada asko nahi izaten ditugu. Arraunlari guztiei estropadak emateko aukera ere handitu egiten da horrela».\nKAE 1 liga honetan, ez dira talde guztiak gorako lehian ibiliko. Jaitsierari ihes egiten ere jardun beharko dute batzuek, eta araudiak garbi dio: azken sailkatua KAE 2 ligara jaitsiko da, eta azken- aurrena eta haren aurrekoa ariko dira kanporaketan.\nKAE 2 ligan, Orio B, Getxo...\nKanporaketa horretan KAE 2 ligako bigarrena eta hirugarrena ere ariko dira. Aurrenekoa zuzenean igoko da. Bigarren mailan ere irekia dator lehia, eta ez da antzematen talde indartsu bat besteen gainetik nahi bezala ibiliko dena. Faboritoak badaude, hala ere, zuzenean igo edo kanporaketa hori jokatzeko, eta hiru izen aipatzen dira: Castro, Getxo eta Orio B. Etzi ekingo diote lehiari, Lutxanan (Bizkaia), 17:00etan\nEneko van Horenbeke (Getxo, Bizkaia, 1979) da getxoztarren entrenatzailea, eta arraunean ere egingo du. Irekia ikusten du goiko lehia: «Estua izango da, emozioz betea». Eman ditu goian ibil daitezkeen talde batzuen izenak: «Orio B da faboritoa, eta taldetxo bat ibil gaitezke atzetik. Hor geundeke Portugalete, Castro eta gu». Onartu du kanporaketa jokatzea dutela helburu: «Iaz ez genuen lortu, eta arantza dut».\nHori lortzeko, hainbat aldaketa eta garai «txar» bizi eta sufritu dituen taldea dauka esku artean: «Iazko taldetik falta zaizkigu batzuk, eta arraunlari gutxiago dauzkagu aurten. Nahiago dut horrela, oinarri zehatz batekin lan egiteko aukera eman didalako. Uste dut udara begira hobea izango dela horrela lan egin izana». Itxaropentsu dago, baina neguan beltzak ikusi dituztela onartu du: «Urterik gogorrena izan da arraunlarientzat eta niretzat, bederatzi-hamarrekin ibili garelako, osatu ezinda. Gelditu eta geure buruari galdetu ere egin diogu ea neguan jarraitu behar genuen edo ez». Aldi txar horiek pasatuta, uretan izango da Getxo.\nLigako talde kopuru txikiaren inguruan, gogoeta hau egin du: «Uste dut antzera jarraituko dugula etorkizunean ere, gauza batzuk aldatu ezean. Arraunlariek ordaintzen dute, adibidez, entrenatzeko joan-etorria egiteko, eta horrela zaila da gazteek konpromisoari eustea».\nOrio B-n ere badira hutsuneak iaztik, baina filosofia ez dute aldatu: «Harrobiko lana egiten segitzen dugu», esan du Anjel Larrañaga entrenatzaileak (Tolosa, Gipuzkoa, 1967). «Gure helburu nagusia formakuntza da, eta gero, lehian sartuz gero, mailaz igotzeko nahia da koska garaiena». Lehiari begira jarrita, hau esan du: «Getxok talde ona egin du, eta argi Castrorekin, garai batean TKE ligan ibilitako arraunlari batzuk bildu dituelako».\nTalde eskasiaren inguruan, berriz, gogoeta hau utzi du: «Pena da, eta batez ere gu bezala harrobia lantzen ari garenontzat. Arraunlari gazteei zenbat eta estropada gehiago eman, orduan eta hobeto, horrela lortzen dutelako heldutasuna».


MALETA CULTURAL RUSIA 2: Peterhof\nPetrodvortsovyla barrutiko hiria dugu Peterhof; Finlandiako Golkoan dago, San Petersburgotik 30en bat kilometrora mendendebalderantz. Hiri txiki hau aski ezaguna da, bertan daudelako Pedro 'Handia' tsarraren aginduz sortutako jauregi eta lorategiak.\n1917ko Iraultzara arte, tsarren egoitza izan zen. 1918an museo bilakatu zuten, hari eta Bigarren Mundu Gerra tropa alemanek okupatu eta suntsitu zuten arte. Hura bukatuta, zaharberritzen hasi ziren eta horretan ari dira oraindik ere. Jauregi Handia deritzanak eta inguruko iturrik osatzen dute Peterhof konplexua.\nJauregi Handia Errusiako tsarren antzinako udako egoitza zen; Ur-jauzi Handia deritzanaren eta Beheko Parkearen gainetik altxatzen da. Azken honentan museo eta kultu-toki bilakatutako zenbait eraikin txiki daude, hala-nola Baserritarren Jauregia, Marlyren Jauregia, Cottage Jauregia eta bildumen museoa.\nPREZIOA: Peterhof Jauregiko lorategiak ikusteko sarrera 11 euro kostatzen da. Eraikinen barrualdea ikusteko sarrerak koste gehigarria du.\nGOMENDIOAK: Udan zehar, 64 iturriak musikarekin irekitzen dira egunero goizeko 11etan. Ikuskizun aparta izanik, garaiz joatea gomendatzen da leku egokia hartzeko.\nIRITZIA: Peterhof bisitatzea ezinbesteko hitzordua da San Petersburgo bisitatzen dutenentzat. ‘Errusiako Versalles’ deritzana arkitektura eta lorategi multzo zoragarri eta liluragarria da. Jende asko egoten bada ere, bertako iturrik eta ur-jauziek sentsazio atsegina sortzen diote bisitariari.


aek | Mondraberri Arrasateko Ataria\nLarunbata, 31 urria, 2020\nAEK-k eta Zuricheko Unibertsitateak hitzarmena sinatu dute, Arrasaten ikerlan bat abiatzeko\nTestua: AEK. Argazkia: MB artxiboa. Zuricheko Unibertsitateko Hizkuntzalaritza Konparatuko Sailean mundu osoko hizkuntzak aztertzen egiten dute lan, batez ere ezaugarri ezohikoak dituzten hizkuntzak. Badira bost urte inguru euskara eta euskal hiztunak aztertzeko proiektua ere...\nDebagoieneko AEK euskaltegiak udako ikastaroak eskaintzen ditu\nMondraberri - 2020-06-18 0\nAurrematrikulazio kanpaina ere martxan dute 2020-21 ikasturterako. Aurrematrikula egiten duenak, %5eko deskontua izango du, eta epeetan ordaintzeko aukera gehiago. Beheko testua eta kartela: AEK. Neguko ikastaroak bukatzen ari...\nJulene eta irati eta Rebel Noise taldeen kontzertuak izan dira gaur Gaztetxean eta Gazte ugarik aprobetxatu dute...\nIturbide egoitzak ez du Covid kasurik atzeman\nEz da heriotzarik izan azken orduetan eta lau lagunek gehiagok gainditu dute dagoeneko gaixotasuna, Donostiako Alai Etxe eta Berrako egoiliarrak.\nMikrofono irekia antolatu dute gaur Gaztetxean\nAsteburu honetan kontzertuak, jokoak, hitzaldia,… antolatu dira AGAKO, Euskaraldia eta Txosna Batzordearen esku\nArrasatear hau eta Naturtzaindiako beste kideak Gipuzkoan saguzarrak aztertzen dabiltza. 22 espezie aurkitu dituzte lurralde honetan, datu berriak lortuz, orain arte zegoenarekin...


Petronorren etorkizuneko operadoreak\nALBISTEAK Petronorren etorkizuneko operadoreen %35a emakumeak dira\nPetronorren etorkizuneko operadoreen %35a emakumeak dira\n08 iraila 2017\nFamilia-argazkia 20 ikasleekin.\nPetronorrek aurkeztu du gaur goizean Planta Kimikoko Operadore ikastaro berria, goi mailako tekniko zein unibertsitate tituludunak diren 20 tekniko operadore moduan heztera bideratua. Lehen aldiz, ikasleen %35a emakumeak dira, Berdintasun Batzordeak egindako esfortzuaren ondorio.\nSomorrostro Irakas-gunearen kolaborazioarekin, 13 hilabete ingurutan, 20 ikasleek –7 emakume eta 13 gizon- heziketa teorikoa jasoko dute eta Petronorren praktikak egingo dituzte. Azpimarratu beharra dago, gainera, ikasleen %55a Findegiaren inguruko herrietakoak direla: Abanto-Zierbenako 5, Muskizko 4 eta Zierbenako 2.\nPetronorren egiten den 18. Ikastaroa da eta formatu dualean diseinaturik dago. Prestakuntza teorikoa (714 ordu) egunez izango da eta praktikak (936 ordu) txandaka egingo dira, goizez, arratsaldez eta gauez, Findegian. Ikastaro okupazionala da eta ingurumen kudeaketako profesionaltasun ziurtagiri ofiziala barne hartzen du.\nAurkezpenean Miguel Gutierrez Petronorren zuzendari orokorra, Javier Laiseca Somorrostro Irakas-gunearen zuzendaria eta Jose Maria Montserrat Findegiaren Ekoizpen zuzendaria izan dira, zeinek "ikastaroa berezko kultura zein baloreak dituen giza taldean integrazio prozesua" dela azpimarratu dute.\nIkasleek hurrengoa ere entzun izan dute: "jasoko dituzuen ezagutza teknikoak, aplikazio metodoak eta praktikara eramateko konpromisoa garrantzitsuak badira ere, izango dira gai-zerrendan agertuko diren beste batzuk, ingurumenarekiko sentikortze pertsonalarekin eta gure auzokideen auzokide onak izatearekin zerikusia dutenak".


TABERNAK: Manneken Beer (Iruña, Nafarroa) | Garagardo ahotsa\nTABERNAK: Manneken Beer (Iruña, Nafarroa)\n2011(e)ko abuztuak 25 -n igor-kargitaratuta\nGaur Iruña aldera egingo dugu bisitatxo bat. Bertan, Iker eta Enekok duela urtebete ireki duten Manneken Beer garagardotegia aurki dezakegu eta.\nProiektu hau Zizur Nagusian 6 urtez garagardotegi batean ibili ondoren hasi dute bikote honek, pixkanaka garagardoaren munduan gehiago barneratuz. Lan egiten zuten garagardoen portofolioa handitu nahian, Belgikara pare bat bidaia egin eta bertako garagardo artisauak saltzen hasi ziren, LA MAISON BELGE-ren banatzaile ofizialak izatera iritsiz (pamplona@lamaisonbelge.com). Horretaz gain C.N.A.C.A izeneko garagardo klub bat ere sortu zuten (www.cnaca.es).\nIruña erdialdetik gertuago egoteko asmotan, 2010. urteko Irailan ireki zuten Manneken Beer garagardotegia Iturrama auzoan.\n– Kartel fijoa: 150 garagardo desberdin, gehienbat Belgikakoak baina Brewdog, De Molen, Mikkeller, Nomada, Marina, Popaire, Naparbier, Evil Twin, Struise bezelako enpresen garagardoak ere aurki ditzakegularik. Localbier-en ere agertzen dira dituzten bertako ekoizle txikien garagardoak.\n– Kartel itinerantea: 30-50 garagardo desberdin (Mundu osoko garagardoak)\n– Urtaroaren arabera ere garaiko garagardoak eskaintzen dituzte\n– 3 garagardo fijo\n– 6 itinerante\nOso ondo eta prezio onean jaten dela esan daiteke, eskeintzen dutenaren adibide bezala:\n– Natxoak – Hamburgesak – Saltxitxak – Entsalada mota desberdinak\n– Bokadiloak – “Patatas bravas” –etab.\nBertan egindako postreak dituzte eta garagardoa erabiliz eginiko platerak ere, horren adibide, Iruña-ko pintxoaren astean irabazle suertatu zena dugu, “Ternera de Navarra” Val-Dieu Brunerekin sukaldatua.\nIruña-ko pintxo asteko irabazle suertatutakoa\nIñigo Arista Kaleko 9-an dago (Iturrama auzoan)\nAzken eguneraketa: 2013/12/04\nKategoria Bertan, manneken beer, Tabernak, egilea igor. Gorde lotura.


Marguerite Yourcenarren biografia\n2021ko urtarrilak 19, asteartea\nGallimard argitaletxeak kaleratu hirurehun gutunetatik, aparteko gizaki baten gogoeta-gai eta kezken aniztasuna eta nolakotasuna nabarmentzen dira; harremanak izan zituen era askotariko jende ospetsurekin, hala nola Thomas Mann, Brigitte Bardot edo Georges Pompidou. Etengabe munduari adi dagoela, aitzindari, jakintsu, sentibera, idazleak gai guztiak ukitzen ditu gutun horietan, eta horietako batzuk aparteko obratzat har daitezke, bai eta egunkari intimo baten ataltzat ere. Haren eleberrien aurrerabidea kontatzen digute beste batzuek. Berriki argitaratu den Sources II obrak gehiago azaltzen digu Yourcenarren inspirazio iturriez.\nGutun horiek, halaber, hainbat xehetasunen berri ematen digute: haur bat adoptatzeko gogoa, diru eta osasun kezkak, astrologiarekiko jakinmina, oinazea pertsona kuttunak desagertzen direnean, kezka metafisikoak, parisianismoaren mespretxua, 68ko Maiatzaren alderako berotasuna, bidaiatzeko gustua, politika, Amerika, Frantzia, juduak, sobietarrak, fokak, emakumeak, zeinak, gauza bitxia hau, gutxi agertzen diren idazlearen obran.\nNolanahi ere, mundua ulertzeko eran unibertsala bazen ere, egun oraino aurreiritzi sendoek joa agertzen zaigu Marguerite Yourcenar, literatura elitista baten barnean kokatzen baitute batzuek. Haren obrez zinemarako eginiko moldaketak gorabehera, maiz aski, hermetikotzat hartzen diren Hadrianoren oroitzapenak eta Opus nigrum bezalako eleberri batzuen egilea besterik ez da, nahiz eta hogei obra eta ehunen bat artikulu argitaratu dituen. Hala, batzuk harritu egin dira haren ipuinetako bi haurrentzako bilduma batean agertu direnean.\nDena den, literaturaren dama handi hau etorkizunaren haitzurdinean betirako finkatua dela dirudi, Jean d'Ormesson-ek zernahi pentsaturik ere, ezen behiala, gure idazlea akademiko hilezkor bilakatu beharrez, itzalean lan egin zuenak gaur egun zalantzan jartzen bide du haren oroimenaren iraupena. Gorazarre gisa, Bruselak inauguratu du Egmont-eko Parkera doan «igarobide» bat, Opus nigrum obraren aipamenez apaindua dena.


Fagor Arrasatek berriz ekin die Txinako bi lantegietako lanei — TUlankide MONDRAGON\nEtenaldiaren ondoren, plantilla pixkanaka taldeka sartzen joan da, eta ia erabat martxan dago. Gainera, bezeroei laguntza eta babesa ematen jarraitzeko aukera ematen du Txinako filialak.\nFagor Arrasate munduko liderra da altzairuzko, aluminiozko eta herdoilgaitzezko konformaziorako neurriko soluzioen diseinuan eta fabrikazioan, prentsetatik, bobinak ebakitzeko eta prozesatzeko lerroetatik eta metalezko pieza konplexuak fabrikatzeko sistema osoetatik abiatuta. Konpositeen konformazioan, beroko eta hotzeko forja-sistemetan eta Press Hardening-ean ere adituak gara.\nGlobalki jarduten du, eta bere bezeroak automobilgintzaren eta sektore aeroespazialaren OEMak eta Tier-1ak dira. Baita, zerbitzu-zentroak, forja, siderurgia, etxetresna elektriko eta metalezko altzarien industrietako konpainiak ere.\n60 urte baino gehiagoko esperientziarekin, Fagor Arrasatek 6 ekoizpen-planta ditu, laguntza teknikoko 4 zerbitzu-zentro eta I+G+b zentro bat, baita merkataritza-ordezkaritza ugari ere munduan zehar. MONDRAGON Corporation Europako industria talde handienetako baten sortzailea da, 80.000 profesional baino gehiagorekin.


Gure pausoak eta haien lorratzak | Kultura | Berria\nGure pausoak eta haien lorratzak\nMariana Castillo Deball artistaren Amarantus erakusketako zenbait obra, Gasteizko Artium museoan. RAUL BOGAJO / FOKU Tamaina handiagoan ikusi\nMariana Castillo Deball. 'Amarantus'\nNon: Artium museoa, Gasteiz. Noiz arte: 2022ko martxoaren 13ra arte.\nJada zazpi urte inguru pasatu dira Mariana Castillo Deballen erakusketa Lisboako Kunsthalle Lissabon arte espazioan ikusi nuela. Azken egunak zituen, eta kasualitatez ikusi nuen, zoriz, hala tokatu zelako: espaziora joan nintzen eta bertan zegoen. Ez nuen bere izena aurretik entzuna, baina bertan ikusitakoa begien erretinan zizelkatuta gelditzen den une horietako bat izan zen niretzat. Horma zuri eta altuz beteriko etxe burges batean zegoen kokatua erakusketa, erliebez dekoratutako erlaitz eleganteen eta kalera ematen zuten kristalezko ate altuen artean. Eta horren guztiaren erdian zegoen lan nagusia, gorri kolore biziko gainazal organiko bat, airean oreka mantentzen egongo balitz bezala zintzilikatua. Berriz ere bere lana ikusteko irrikaz nengoen, eta hara non Euskal Herrian bertan dugun parada, Artiumen eskaini dioten banakoan.\nCastillo Deballen lana, dena den, ez dut soilik eskaintzen duen gozamen estetikoagatik balioztatzen, estetika eta izaera diskurtsiboaren artean lortzen duen oreka bikainagatik baizik; ezagutzak zalantzan jartzeko ahalmena eta hausnarketarako bideak zabaltzeko duen gaitasuna dela eta.\nArtistarekiko gertukoa den historiarekiko hurbilketak dira bere lanaren oinarri nagusia: hain zuzen ere, Mexikoren historiaren eraikuntza, irakurketa eta difusioaren ingurukoa batik bat; nola ez, Mendebaldekotzat hartzen ditugun Europako zibilizaziook garatutako kolonialismoaren eraginak ardatz dituena. Nola eraikitzen da historiarekiko ezagutza, nondik idazten da? Eta kultura batekikoa? Nola irudikatzen dira hauek, eta zein formen bidez zabaltzen dira?\nHalako galderetara «objektu deseroso» gisa izendatzen dituen ekoizpenekin inguratzen da artista. Galdera deserosoek erantzun deserosoak soilik izan baititzakete. Objektu horiek zeharkako metodologia batetik edaten dute, eta hor datza, agian, beren izaera deserosoaren gakoa, baina baita bere ekoizpenaren interes arlorik azpimarragarriena ere. Historiaren eraikuntzarako eta transmisiorako hainbat teknika eta metodologia erabiltzen ditu, bereganatu egiten ditu, eta teknika zientifikoak teknika artistiko bilakatzen ditu, teknika horien ustezko izaera objektiboaren izaera subjektiboa guztion begien aurrean ipiniz.\nKodize bat. Mapa bat. Zoriaren bidez iritsitakoak guztiak gaurdaino. Historiaren azalak bilakatzen dira espazioan; gure gorputzak eta haien gorputzak bat egiten duten gainazalak dira; gure pausoak eta haien lorratzak jasotzen dituztenak. Hitzak dituzte izkiriatuta, eta haien hitz egiteko aukera da iritsi zaiguna, mapen bidez, kodizeen bidez, irudien bidez; baina irudi kriptikoak dira asko guretzat, interpretaezinak, ulertzen ez ditugulako; ahaztu egin ditugulako. Errepikatu egiten ditu, beraz, Castillo Deballek bere lanetan, hitzak, irudiak, ekintzak, prozesuak eta egiteko moduak, guztiak. Errepikatzea ere memoria ekintza baita, ikerketa ekintza. Lurra, hautsa eta ura. Zeramika eta zura. Puskak eta aztarnak.\nAmarantus da erakusketaren titulua, eta, hain zuzen ere, amarantusa inoiz hiltzen ez den lorea omen da; inoiz hiltzen ez den aztarna biziduna eta Mexikoko elikadura tradizionaleko landarea. Mexikon, ordea, amarantoa deitzen omen zaio, eta amarantus, berriz, grezieraz omen da. Mexiko eta Grezia. Amerika eta Europa.\nTituluak Castillo Deballen lana eta erakusketa ulertu eta interpretatzeko gako garrantzitsu bat eskaintzen digu: begiradaren posizionamendua; historiaren eraikuntza, eta eraikuntza horren legitimazio gunea: Europa. Eta ez dezagun ahaztu: Europaren barnean kokatzen da Euskal Herria ere. Kolonizazioaren arazoa eta haren ondorioak kontu urrunak balira bezala ikusi izan ditugu gure dorre gotortu honetatik, eta ustez inongo arazo etiko eta moralik gabe exotismoaren oihalen artean bilduta iritsi izan diren objektuekin liluratu izan gara, eta El cóndor pasa kantaren melodia izan dugu urte luzez guztien soinu bandatzat, ezertxo ere zalantzan jarri gabe. Bada, Castillo Deballen proposamenak urte luzeotan begien aurrean sortutako lausodura garbitzeko aukera bikaina ematen du: besteak beste, kolonialismoaren ondoriozko Europaren eta Amerikaren arteko harreman eta eragin kulturalen inguruko hausnarketa kritikoak piztekoa.


Europako hiru erkidegoen bitartez gaur egun ere oraindik badirautenak, hainbat berrikuntzaren ostean hasi zen integrazio-prozesu horren ezaugarri nagusia irekitasuna da.\nProzesu irekitzat hartzen da. Kanpora irekia, bertan sartu daitezkeen estatuei dagokienez, eta barrura irekia, estatuek borondatez erkidegoen esku utz dezaketen eskumen-mailari dagokionez.\nHorrela, bada, Europako estatu guztiek dute erkidegoan sartzeko aukera, gutxieneko baldintza batzuk betetzen baldin badituzte: erregimen demokratikoa edukitzea, oinarrizko eskubideak ziurtatzea eta itunetatik eratorritako ekonomia-betebeharrei aurre egin ahal izateko ekonomiaren garapen-maila izatea.\nHorrela, 1973an, frantsesen eta britainiarren artean hainbat tirabira izan ondoren, sei kideak bederatzi bihurtu ziren, Erresuma Batua, Danimarka eta Irlanda batu zirenean. Geroago, 1981ean, hamar izango ziren, Grezia sartzearekin; hamabi 1986an, Espainia eta Portugal sartu zirenean, eta hamabost 1995ean, Austria, Suedia eta Finlandia gehituta.\nEta, jakina denez, prozesuak oraindik ere zabalik dirau etorkizunean sar daitezkeen herrialdeentzako: Europako ekialdeko herrialdeak (batez ere Hungaria, Txekiako eta Eslovakiako errepublikak, Polonia eta Estonia) eta Mediterraneokoak (Zipre eta Malta). Sarrera berriekin, kideen kopurua hogeita hamarrera hurbilduko da.\nBestalde, barruko jardunari dagokionez, bateratzearen hobetze-prozesuak pixkanaka-pixkanaka zabaldu egin du Europako erkidegoei emandako eskumenen kopurua, dagoeneko asko diren berrikuntzako hamabi itunen bitartez, eta erakundeen sarea behar berrietara, eraginkortasun eta demokrazia handiagora egokituz (MANGAS MARTÍN, A.: La dinámica de las revisiones de los Tratados y los déficits estructurales de la UE: reflexiones generales críticas, A.A., Hacia un nuevo orden internacional y europeo. Ed. Tecnos, Madril 1993, 1055-1066. or.).\nBerrikuntza nabarmenenak bakarrik aipatzearren, Europako Agiri Bakunak (EAB) konpondu zuen Europako Parlamentuak erabakiak hartzeko orduan Kontseiluarekiko jasaten zuen demokrazia-eskasia.\nKide ziren estatuetan berrespen-prozesu larria izan ondoren, 1993ko azaroaren 1ean, EBI (Maastrichteko Ituna izenarekin ezagunagoa) indarrean jarri zenean, mugarri garrantzitsua ezarri zen erkidegoko historian: Europako Erkidegoko Ituneko 160 artikulu aldatu ziren (EEEk ekonomiari zegokion E galdu zuen eta Europako Erkidegoa, EE, izen berria hartu zuen) eta nabarmentzekoa da erakundeen sistema demokratizatu egin zela, elkarrekin erabakitzeko prozedura berria sartu baitzen, horrela.\nEuropako Parlamentua eta Kontseilua ia-ia berdinduz legegintzari dagokionez.\nEuropako Parlamentuari ahalmen legegileak eman zitzaizkion, halaber, garrantzitsuak diren hainbat gaitan.\nEskualdeen Lantaldera eratu zen, nahiz eta kontsultarako eskurantzak besterik ez izan, eskualdeetako eta toki-erakundeetako ordezkariekin osatua.


Izena: Balmasedako udaletxea\nHelbidea: SAn Severino plaza, 1\nEraikintza Data: 1743\nAutorea: Marcos de Vierna\nBalmasedako udaletxea herriko alde zaharrean, plazaren amaieran dagoen eraikin sendoa da. Oinplano angeluzuzeneko eraikina da, harlanduz egina.\nHiru solairu ditu: arkupe bat beheko solairuan eta bi solairu gehiago. Harlanduek more gamako kolorea dute, eta horrek eraikinaren zorroztasuna zertxobait leuntzen du eta nolabaiteko dotoretasuna eta edertasuna ematen dio.\nGoiko bi solairuetan hutsarteen banaketa erabat erregularra da. Bao bakoitzean balkoi bat dago; balkoia zabalagoa da erdiko hutsartean, eta gauza bera gertatzen da leihoetako moldurekin . Azkenik, armarriak eraikinari izaera berezia ematen dio. Bigarren solairuan,arku karpanela duten leiho txikiak daude, eta horien gainean teilatu hegal handi bat ateratzen da.\nEraikinaren arkupea benetan da harrigarria. Ohiko bi edo hiru arkuterien ordez, bost arkuk osatutako habearteen segida bat dago. Egitura horren eraginez, "Balmasedako meskita" ere esaten zaio. Arkupea plazara irekitzen da lehenengo bi habearteetan, eta gainerakoetan itxita dago. Bertan antolatzen ziren Kontzeju irekiak.\nEraikinaren egiturak, berriz, oso eskema sinplea du. Apaindura gutxi du, baina horrek ez du esan nahi itxura pobrea duenik, ez hurrik eman ere. Sarritan lotu izan da jauregien gisako eraikuntzekin.


Hiri-hondakinak gaika biltzeko Lapatzako transferentzia-gunea eraikitzeko obrak esleitu ditu Basauriko Udalak | Geuria\nHiri-hondakinak gaika biltzeko Lapatzako transferentzia-gunea eraikitzeko obrak esleitu ditu Basauriko Udalak\nIndustrialdeetan, eraikin publikoetan edota ekitaldietan jasotako hondakinak instalazio berri horietan aldi baterako biltegiratuko dituzte, tratamendu-gunera bidali arte.\nTratamendu-gunea Araztoi eta Lapatza kaleen artean eraikiko dute // Geuria\nLapatza auzoan hiri-hondakinen transferentzia-gune bat eraikitzeko obrak esleitu ditu dagoeneko Basauriko Udalak. Transferentzia-gunearen helburua izango da gaikako bilketa hobetzea, eta horretarako industrialdeetan, jarduera ekonomikoetan, eraikin publikoetan edota ekitaldietan jasotako hondakinak instalazio berri horietan aldi baterako biltegiratuko dituzte, “tratamendu-gunera edo kudeatzaile baimenduaren instalazioetara bidali arte”, diote udal ordezkariek. “Birziklapena sustatuko da industrialdeetan hondakin asko sortzen duten enpresen artean, bilketa atez ate egingo delako eta enpresek ez dituztelako hondakinak edukiontzietan utzi beharko. Ondorioz, hondakin-bolumen handiagoa bilduko da jarduera produktibo horietan. Atez ate bilduko dira ere udalerriko arrandegietako hondakinak, eta azpiegitura berrira eramango dira, ondoren balorizatuak izateko (irin, arrain olio… bihurtzeko tratamendua)”, dio Nerea Renteria Basauriko Udaleko Hirigintza eta Ingurumen arloetako ordezkariak.\nObrak Excavaciones Basauri S.L. enpresak burutuko ditu 151.026 eurorengatik. Behin lanak hasita, bi hilabeteko epean amaituko dituzte. Transferentzia-gunea eraikiko da Lapatza industrialdearen aparkalekuan, Araztoi eta Lapatza kaleen artean, eta bi metroko altuerako perimetro-horma bat eta 6 metroko luzerako ate gidaridun bat izango ditu. Azpiegitura berriak kamioien etengabeko joan-etorria eragingo duenez, Udalak berrurbanizatu egingo du Araztoi eta Lapatza kaleen espaloien zati bat hormigoi inprimatu bidez. Obraren ardatz nagusiak izango dira azpiegituraren obra zibila egitea, hura martxan jartzeko behar diren hiri-zerbitzuen exekuzioa eta instalazioaren zati bat estalkiz estaltzea, ondoren ipiniko diren trinkogailuak, edukiontziak eta arrain-hondakinetarako hotz-ganbera babesteko. Bai trinkogailuak bai hotz-ganbera estalpean egongo dira.\n“Azpiegitura berriaren helburua izango da txikitzea bai emisioak bai hondakinen garraioaren kostua, transferentzia-guneari esker optimizatu egingo baita kamioien joan-etorri kopurua, aldi bakoitzean garraiatutako kantitatea maximizatuta. Hori guztia, gaikako bilketa zabaltzeko egungo ereduari dagokionez, Europak 2025. urteari begira hiri-hondakinen bilketan finkatu dituen helburuak betetzeko”, dio Renteriak.\nSailkatuta: Hondakinak, Lapatza, Portada, Transferentzia-gunea\nHondakinak biltzeko lurrazpiko sistema bihar jarriko dute martxan Frai Ignazio kalean, Galdakaon\nJon Bienzobas eta Gorka Vidal presoak Dueñaseko eta Zaballako espetxeetara lekualdatu dituzte\nAmets Arzallus izan da Elexalde Institutuan ‘Miñan’ liburuaz hizketan


Txina Altzairu herdoilgaitza nahasteko tankeak altzairu herdoilgaitzezko nahasketa tankeak fabrikatzaile eta hornitzaileak |ZhiTong\nAltzairu herdoilgaitza nahasteko deposituak altzairu herdoilgaitzezko nahasteko deposituak\n2.Ukitu materialaren zati altzairua: ss316L\n4.Power hornidura: trifasea 220voltage 380voltage 460voltage 50HZ 60HZ aukerarako\n5.Epea 10 egun\n1.Emultsioa, nahasketa, homogeneizazioa, sakabanaketa eta abar denbora laburrean osa daitezke.\n2.Materiala erdiko geruzaren bero-eroalearen bidez berotzen da, berogailua uniformea da eta tenperatura erregulagarria da.\n3.saltoaren aurkako altzairu herdoilgaitzezko plataforma operadorearen segurtasunerako.\n4.Homogeneizatzeko buruak ebakidura handiko korronte emultsionatzeko nahasgailu bat hartzen du, eta abiadura moteleko arrastadura eta nahastea automatikoki atxikiko da lapikoaren behealdean eta hormara.Materialen mikronizazioa.\n5.Materiala bero-eroalearen bitarteko geruzaren bidez berotzen da, berogailua uniformea da eta tenperatura erregulagarria da.\n6.Nahasketa depositua 120 gradura arte berotu edo hoztu daiteke.\n7.Erlojuaren orratzen noranzkoan marko motako hormak irabiatuz, erlojuaren orratzen kontrako pala motako irabiatuz, arraspa-agitagailuak efektu zentrifugoa sortzen du funtzionamenduan zehar, eta tetrafluoroetilenozko arraskagailua lapiko hormatik gertu dago.\n8.Konpon ezazu modu eraginkorrean lapiko horma itsatsiaren arazoa, ertz hilik gabe utziz, eta maiztasun-bihurketa abiadura kontrolatzeko gailuak bere abiadura nahi gabe egin dezake.\n9. Nahasketa homogeneoa eta paleta irabiaketa bereizita edo aldi berean erabil daitezke.Materialen sakabanaketa, homogeneizazioa, emultsioa, nahasketa eta nahasketa denbora laburrean osa daitezke\n10.Hiru geruzako altzairu herdoilgaitzezko lapikoaren gorputza erdiko geruza da, bero-isolamendu geruza eta material kontaktuaren zatia 316L da, erdiko geruza berogailu geruza 304 altzairu herdoilgaitza da eta bero-isolamendu geruza beroa kontserbatzeko geruza 304 altzairu herdoilgaitza da. .\n11.Makina osoaren egitura-diseinua arrazoizkoa da, materialen aukeraketa bikaina da eta emultsio-sistema onena.\n12.Abiadura pausorik gabeko erregulazioa, abiadura handia 6000 rpm-ra arte, zure ebaketa-lerroaren abiadura 66 m/s-ko altua.\n13.Gainkarga babesa, babes bikoitza eta isolamendua, segurtasuna emateko.\n14.Lan-burua altzairu herdoilgaitzez egina dago, berrerabili daitekeena, GMP estandarra.\n15.Ekipamenduaren diseinu modularra, edozein sistema malgutasunez konbina daiteke.\nGeruza bakarreko depositua\nGeruza bikoitzeko depositua\nHiru geruzako depositua\nSS304 edo SS316L\nizotz-ura /hozteko ura\nabiadura 0--63 rpm\npozoi irekia / Cerradero de presión\nCIP garbitzaile mota desberdinak\nSarrera eta irteerako balbula sanitarioa\n7.Paddle irabiagailua. (Bezeroaren eskakizunen arabera)\nEredua edukiera Homogeneizatzaile motorra Nahaste-motorra Tamaina MM(L*H*H)\nHomogeneizazioa: sendagaien emultsioa, pomada, krema, aurpegiko maskara, krema, ehunen homogeneizazioa, esne produktuen homogeneizazioa, zukua, inprimatzeko tinta, marmelada\nAzala zaintzeko krema, bizarra egiteko krema, xanpua, hortzetako pasta, krema hotza, eguzkitarako krema, aurpegiko garbitzailea, nutrizio-eztia, detergentea, xanpua, etab.\n2.Edukiera: 200L arte 5000L\n6.paleta-diseinuek desberdintasunak betetzen dituzte\n7.SIP eskuragarri dago garbiketa prozesua eskatuz gero\nAurrekoa: Hutsean emultsionatzeko nahasgailu makina altzairu herdoilgaitzezko nahasteko depositua nahasgailuarekin\nHurrengoa: Homogeneizatzaile emultsionatzaile nahastailea ss tanke nahasgailuarekin\nHutsean emultsionatzeko nahastaile makina altzairu herdoilgaitza...\nHomogeneizatzaile emultsionatzaile nahastailea ss tanke irabiagailuarekin...\nAltxatze hidraumatikoa homogeneizatzaile emultsionatzaile nahastailea\nDesinfektatzaile nahastailea mac-erako depositu likidoaren agitatzailea...\nXanpu nahasteko makina emultsionatzailea eta...